Jan 6 | Bible.is\n1Afta dis, Jiizas lef go uova tu di ada said a Gyalalii Sii wid im falara dem. (Dem kaal it Taibiiriyos Sii tu.) 2Wan big kroud a piipl fala baka im, kaa dem si di powaful mirikl dem im did a wok an mek sik piipl get beta. 3So, Jiizas go op pan wan ilsaid an sit dong op de wid im falara dem. 4(Nou, a did nieli taim fi di Juu dem Paasuova alidie.)\n5Wen Jiizas luk roun an si di big kroud a piipl we did a kom tu im, im se tu Filip, “Wich paat wi kyan bai fuud fi gi dem piipl ya?” 6(Jiizas did nuo we im did ago du aredi, bot im se dat tu Filip kaa im did wan fi fain out wa im wuda se.)\n7Filip ansa im an se, “No iivn iet mont wot a pie wuda inof fi bai fuud fi mek non a dem piipl ya get iivn wan likl tups a fuud.”\n8Den wan a im ada falara dem, Anju, Saiman Piita breda, se tu im se, 9“Si wan lili bwai ya wid faiv likl wiit bred an tuu likl fish, bot a ou dem ago sorv fi so moch piipl?”\n10Jiizas se, “Mek di piipl dem sidong.” (Nou nof graas did de bout di plies.) Di piipl dem sidong an di nomba a di man dem ad op tu bout faiv touzn. 11So Jiizas tek di fuud, gi Gad tangks fi it an shier gi aal a di piipl dem. Dem get az moch az dem waahn. Afta dat, im tek di fish dem an du di siem ting.\n12Afta evribadi beli ful op, Jiizas se tu im falara dem se, “Tek op aal a wa lef uova, so dat notn no wies.” 13So dem tek op di lef uova fuud an ful op twelv baaskit wid wa dem fain.\n14Wen di piipl dem si di powaful sitn we Jiizas du, dem staat se tu dem wan aneda, “A di Prafit we did fi kom iina di worl dis fi chuu!” 15Nou, chuu Jiizas did nuo se dem did waahn fi fuos im fi ton dem king, im lef de-so an go bak op iina di il.\n16Wen iivnin kom, Jiizas speshal falara dem go dong a di liek, 17an dem go iina wan buot fi go a Kyaporniyom. (Bai da taim de, it did daak, an Jiizas neehn de wich paat dem did de yet.) 18Wen dem did a kraas di liek, wan chrang chrang piis a briiz staat bluo an di waata staat get wel rof. 19Afta dem ruo an ruo fi bout chrii ar fuo mail, dem si Jiizas a waak pan di waata a kom a di buot. An dem kech dem fried! 20Bot im se tu dem, “A mi, man! No bada fried!” 21Dem did glad fi tek im iina di buot an siem taim di buot riich di plies we paat dem did mek fi go.\n22Di neda die, di kroud a piipl we did uova di ada said a di liek si se a did onggl wan buot uova de an dat Jiizas neehn go iina it wid im falara dem, bot dem did go we lef im. 23Den nou, som buot komiin fram Taibiiriyos an sekl saida wich paat di piipl dem nyam di fuud afta di Laad did gi tangks fi it. 24So, wen di piipl dem si se Jiizas an im falara dem neehn de de, dem go iina di buot dem an go a Kyaporniyom fi luk fi Jiizas.\n25Wen dem fain im pan di ada said a di liek, dem se tu im se, “Tiicha, a wen yu riich uova ya-so?”\n26So, Jiizas ansa dem an se, “Mi ago tel unu sitn we chuu chuu: unu naa luk fi mi chuu unu si di big an powaful mirikl dem we unu si mi du. Nuo! Unu de luk fi mi kaa unu get fuud fi nyam unu beli ful. 27No wok fi fuud we kyan pwail an we naa go laas no taim. Wok fi di kaina fuud we ago mek unu liv fi eva, a dat de fuud di Man we Gad Pik gweehn gi unu. Faada Gad put im speshal maak pan im fi shuo se im av di rait fi du we im du.”\n28So, dem aks im se, “Wa wi mos du, so wi kyan du wa Gad waahn wi fi du?”\n29Jiizas ansa dem an se, “A dis Gad waahn unu fi du: im waahn unu fi chos iina di wan we im sen kom.”\n30So, dem aks im se, “Wa kaina powaful mirikl yu gweehn du fi wi so wi kyan si'it an biliiv iina yu? Wa yu ago du? 31Wi faada faada dem did nyam mana iina di dezot. It rait dong iina Gad wod se, ‘Im gi dem fuud fram outa evn fi nyam.’ ”\n32So Jiizas se tu dem se, “Mi a tel unu fi chuu chuu: a no bred we kom fram outa evn Muoziz gi unu. Mi Faada a di wan we de gi unu di riil fuud fram outa evn. 33Kaa, di sumadi we kom dong fram outa evn an we gi laif tu di piipl dem we de iina di worl a im a di fuud we Gad gi.”\n34“So, sar,” dem se tu im, “gi wi da fuud de an no tap gi wi it.”\n35Den Jiizas se tu dem se, “A mi a di bred we gi laif. Di sumadi we kom tu mi naa go onggri agen. Di sumadi we chos iina mi naa go torsti agen. 36Bot, laik mi tel unu aredi, unu si mi an stil unu no chos iina mi. 37Evribadi we di Faada gi mi ago kom tu mi, an mi naa go ron dem. 38Kaa mi kom dong fram outa evn fi du wa Gad waahn mi fi du, no fi du mi uona ting. 39An a dis di wan we sen mi waahn: im waahn mi fi no mek non a di piipl dem we im gi mi laas; im waahn mi fi mek dem kom bak alaiv pan di laas die. 40Kaa mi Faada waahn evribadi we si di Bwai Pikni fi uu im riili bi an we chos iina im fi liv fi eva, an a mi ago mek dem kom bak alaiv pan di laas die.”\n41Di Juu piipl dem nou staat grombl chuu im se, “Mi a di fuud we kom fram outa evn.” 42Dem se tu dem wan aneda se, “A no Jiizas, Juozif bwai pikni, dis ya? A no fi'im mada an faada wi nuo? So ou den im a taak bout se, ‘Mi kom dong fram outa evn’?”\n43“Unu tap grombl grombl mongks unu wan aneda,” Jiizas ansa dem. 44“Sumadi kyan onggl kom tu mi ef a di Faada jraa dem kom, an mi a mek dem kom bak alaiv pan di laas die. 45Wan a di prafit dem rait iina Gad wod se, ‘Gad ago tiich aal a dem.’ Evribadi we lisn tu di Faada an tek iin wa im se kom tu mi. 46A no se nobadi eva si di Faada yet. Nuo! Di onggl sumadi we eva si'im a di wan we Gad sen kom. A onggl im wan eva si di Faada. 47Mi a tel unu fi chuu chuu: enibadi we chos iina mi gweehn liv fi eva. 48Mi a di fuud we kaaz piipl fi liv. 49Unu faada faada nyam mana iina di dezot, an dem stil ded. 50Bot si di fuud ya we kom fram outa evn! Enibadi we nyam it naa go ded. 51Mi a di fuud we gi laif, an we kom dong fram outa evn. Ef enibadi nyam dis ya fuud ya, dem ago liv fi eva. Mi uona badi a di fuud we mi gweehn gi so di piipl dem iina di worl kyan liv.”\n52Den di Juu dem staat kos an galang mongks dem wan aneda sieka wa im se. Ier dem, “A ou da man ya kyan a gi wi im badi fi nyam?”\n53So Jiizas se tu dem se, “Mi a tel unu fi chuu chuu: ef unu no nyam di Man we Gad Pik badi an ef unu no jringk fi'im blod, unu naa go liv fi eva. 54Enibadi we nyam fi mi badi an we jringk fi mi blod ago liv fi eva, an mi ago mek dem kom bak alaiv pan di laas die. 55Kaa fi mi badi a di riil fuud an fi mi blod a di riil jringks. 56Enibadi we nyam mi badi an we jringk mi blod kluos tu mi, an mi kluos tu dem. 57Jos laik ou di Faada we gi laif sen mi an mek mi liv, a siem so mi ago mek di sumadi we nyam mi liv. 58A dis a di fuud we kom dong fram outa evn. It no komiin laka di fuud we unu faada faada dem did nyam an stil ded. Di sumadi we nyam da fuud ya ago liv fi eva.”\n59Nou, Jiizas se dem sitn ya wen im did a tiich a di Juu dem miitn ous iina Kyaporniyom.\n60Afta nof a Jiizas falara dem ier aal a we im did av fi se, dem se, “It no iizi fi tek iin wa im a tiich se. A wan aad sitn im a tiich. Uu kyan andastan wa im a se?”\n61Bot chuu Jiizas did nuo se im falara dem did a se dem sitn de, im se tu dem se, “Wa apm, wa mi se a bada unu? 62Den a wa gweehn apm ef unu si di Man we Gad Pik go bak we im did de bifuo! 63Di Spirit a wa gi piipl riil laif. Piipl no wot notn; dem kyaahn dwi'it. A di Spirit mek mi se wa mi de se tu unu, an we di Spirit se kaaz piipl fi av laif. 64Bot, som a unu no biliiv.” (Jiizas se dem sitn ya, kaa fram di staat, im did nuo di wan dem we neehn chos iina im, plos di wan we did a go ton im uova tu im enimi dem.) 65So pan tap a dat im se, “A dat mek mi tel unu se nobadi kyaahn kom tu mi ef mi Faada no gi'im di chaans.”\n66Fram da taim de, nof a im falara dem ton bak an tap fala im. So im se tu im twelv falara dem se, 67“Unu no waahn lef tu?”\n68Saiman Piita ansa im an se, “Laad, a uu els wi mos go tu? A yu av di mesij we kaaz piipl fi liv fi eva. 69Wi biliiv an nuo se yu a di Uoli Wan we Gad sen kom.”\n70Den Jiizas ansa bak an se, “No twelv a unu mi pik? An stil wan a unu a di devl uona self.” 71(Nou, im did a taak bout Juudas, Saiman Iskyariyat bwai pikni, uu im nuo se did ago ton im uova tu im enimi dem.)\nContinue to Jan 7 »


Die 10 Besten Hotels in Yakima Valley 2018 ab 44€ (günstige Preise) - TripAdvisor\nFerienwohnungen Yakima Valley\nBudget Hotels Yakima Valley\nHoliday Inn Express Hotels in Yakima Valley\nQuality Inn Hotels in Yakima Valley\nBest Western Plus Hotels in Yakima Valley\nInformationen zu Yakima Valley\nBeste Hotels in Yakima Valley, WA\nPreis/Leistung – Nr. 1 von 77 – Yakima Valley\nPreis/Leistung – Nr. 2 von 77 – Yakima Valley\nPreis/Leistung – Nr. 3 von 77 – Yakima Valley\nPreis/Leistung – Nr. 4 von 77 – Yakima Valley\nPreis/Leistung – Nr. 5 von 77 – Yakima Valley\nPreis/Leistung – Nr. 6 von 77 – Yakima Valley\nPreis/Leistung – Nr. 7 von 77 – Yakima Valley\nPreis/Leistung – Nr. 8 von 77 – Yakima Valley\nPreis/Leistung – Nr. 9 von 77 – Yakima Valley\nPreis/Leistung – Nr. 10 von 77 – Yakima Valley\nPreis/Leistung – Nr. 11 von 77 – Yakima Valley\nPreis/Leistung – Nr. 12 von 77 – Yakima Valley\nPreis/Leistung – Nr. 13 von 77 – Yakima Valley\nPreis/Leistung – Nr. 14 von 77 – Yakima Valley\nPreis/Leistung – Nr. 15 von 77 – Yakima Valley\nPreis/Leistung – Nr. 16 von 77 – Yakima Valley\nPreis/Leistung – Nr. 17 von 77 – Yakima Valley\nPreis/Leistung – Nr. 18 von 77 – Yakima Valley\nPreis/Leistung – Nr. 19 von 77 – Yakima Valley\nPreis/Leistung – Nr. 20 von 77 – Yakima Valley\nPreis/Leistung – Nr. 21 von 77 – Yakima Valley\nPreis/Leistung – Nr. 22 von 77 – Yakima Valley\nPreis/Leistung – Nr. 23 von 77 – Yakima Valley\nPreis/Leistung – Nr. 24 von 77 – Yakima Valley\nPreis/Leistung – Nr. 25 von 77 – Yakima Valley\nPreis/Leistung – Nr. 26 von 77 – Yakima Valley\nPreis/Leistung – Nr. 27 von 77 – Yakima Valley\nPreis/Leistung – Nr. 28 von 77 – Yakima Valley\nPreis/Leistung – Nr. 29 von 77 – Yakima Valley\nPreis/Leistung – Nr. 30 von 77 – Yakima Valley


Revilieshan 3 | Bible.is\n1An im se tu mi agen, “Rait da leta ya go gi di liida fi di choch we iina Saadis an tel im se: Di wan we av Gad Uoli Spirit an we uol di sevn staar dem se, mi nuo evriting bout unu. Piipl tingk se unu a fala mi, bot unu riili naa fala mi at aal. 2So wiek op, an staat liv agen laik ou unu nuo Gad piipl fi liv, bifuo evriting mash op, kaaz mi fain se di wie unu a liv no mach op wid di wie fi mi Gad waahn unu fi liv. 3So memba di mesij we unu did ier an biliiv; du we it se, ton we fram unu sin. Ef unu no wiek op, mi ago kom tu unu laik wan tiif, an unu naa go nuo di taim wen mi ago kom gens unu.\n4Bot unu av som piipl mongks unu iina Saadis we kip dem kluoz kliin — dem naa liv iina sin. An dem piipl de ago jres op iina wait kluoz an waak wid mi kaaz dem liv ou Gad waahn dem fi liv. 5Enibadi we no gi iin tu di sitn dem we di devl waahn dem fi du, dem ago get jres op iina wait kluoz tu. Mi naa go kraas out dem niem outa di buk we Gad rait dong di niem a di piipl dem we ago get fi liv fi eva, bot wen mi tan op infronta mi Faada an im ienjel dem, mi wi se dat dem a fi mi falara. 6Aal a uu kyan ier beta lisn gud we di Uoli Spirit a se tu di choch dem.”\n7Im se tu mi agen, “Rait da leta ya go gi di liida fi di choch we iina Filidelfiya an tel im se: Da mesij ya a kom fram di wan we uoli an we aalwiez du we Gad waahn im fi du. A im av King Dievid kii we shuo se im av di powa fi ruul. Wa im uopm nobadi kyaahn shot, an wa im shot nobadi kyaahn uopm. 8Mi nuo evriting bout unu. (Luk ya, mi uopm wan duor infronta unu we nobadi kyaahn shot). Mi nuo se unu no chrang, bot unu stil eng aan pan mi wod an unu neva ton unu bak pan mi an se unu no biliiv mi. 9Lisn! A gweehn mek di laiyad piipl dem we bilang tu Sietan choch, we se dem a Juu wen dem a no no Juu — a gweehn mek dem kom lidong a unu fut wid dem fies a grong an mek dem andastan se mi lov unu. 10Kaaz mi tel unu fi tan op chrang an no gi op wen chobl tek unu, an unu dwi'it, mi ago kip unu sief iina da taim de wen torbl kraasiz an sofarieshan ago kom pan di uol worl fi tes aal uu liv pan di ort.\n11Mi suun kom so eng aan pan we unu av so dat nobadi kyaahn tek we unu kroun. 12Evri wan a unu we biit di devl an no gi iin tu di sitn dem we im waahn unu fi du, mi ago mek unu bi laik wan impuotant kalom iina fi mi Gad ous, an unu naa go lef, unu ago tan de fi eva an eva. An mi ago rait fi mi Gad niem pan im, an mi ago rait pan im Nyuu Jeruusilem, we a fi mi Gad siti niem. Da siti de kom fram Gad an ago kom dong fram evn. An mi ago rait dong fi mi nyuu niem tu. 13Aal uu av iez beta lisn we di Uoli Spirit a se tu di choch dem.”\n14An den im se, “Rait da leta ya go gi di liida fi di choch we iina a Leyodiisiya an tel im se: Da mesij ya a kom fram di wan we niem di Iemen, di wan we aalwiez shuo wi di chuut bout Gad, an a im Gad yuuz fi mek evriting. 15Mi nuo evriting bout unu. Mi nuo se unu no kuol an unu no at. Mi wish unu did iida kuol ar at 16Bot unu si laik ou unu jos waam — an unu no kuol an unu no at — mi out fi pit unu outa mi mout rait ya nou. 17Unu se, ‘Mi rich; mi av uol iip a moni an evriting mi waahn.’ Bot yu no si ou yu mash op an tan bad, an pap dong laik oul shuuz bak, an puor, an blain an na'av aan no kluoz? 18Dis a wa mi tingk unu shuda du, bai guol fram mi, guol we bon iina faiya fi get out aal wa no fi iina it. Ef unu bai da guol de, unu wuda riili get rich. Bai wait kluoz fram mi so unu kyan kova op unuself. Da wie de unu na'av fi shiem kaaz unu na'av aan no kluoz. An bai yai jrap fram mi tu fi jrap iina unu yai dem so unu kyan si.\n19Di piipl we mi lov, mi taak tu dem aad an chrietn dem out an mek dem nuo se we dem a du rang. So get siiros an ton we fram unu sin dem an shuo se unu sari. 20Lisn mi! Mi tan op rait a di duor an a nak. Ef enibadi ier mi a kaal an uopm di duor, mi wi kom iina im ous an mi an im wi nyam an jringk tugeda.\n21Enibadi we biit di devl an no gi iin tu di sitn dem we im waahn dem fi du, mi ago gi im di rait fi sidong saida mi, pan mi chuon, siem laik ou mi did biit di devl an no gi iin tu di sitn dem we im did waahn mi fi du, an sidong saida mi Faada pan fi'im chuon. 22Aal uu kyan ier beta lisn tu wa di Uoli Spirit a se tu di choch dem.”\nContinue to Revilieshan 4 »


Aks 20 | Bible.is\n1Afta di el an powda ous iina di siti sekl dong, Paal sen fi di biliiva dem. Im taak tu dem an elp dem fi tan op chrang iina wa dem biliiv an den im tel dem ba-bai an lef fi go a Masiduoniya. 2Afta im paas chuu da ieriya de an taak tu di biliiva dem an elp dem tan op chrang iina wa dem biliiv, im riich a Griis, 3we im spen chrii mont. Bot kaaz di Juu dem did set op deriks fi kil im wen im did a go siel go Siriya, im mek op im main fi go bak chuu Masiduoniya. 4An Sowpata, Piros bwai pikni fram Beriya, Ieristaakos, Sikondos fram Tesalonaika, Gaiyos fram Dorbi, an Timoti, Taikikos an Chrofimos fram Iezha go wid Paal. 5Dem did go bifuo wi an did de a Chuowas a wiet fi wi. 6So afta di Paasuova alidie, wi siel fram Filipai. An it tek wi faiv die fi riich a Chuowas an jain di wan dem we did a wiet fi wi, an wi tan de fi sevn die.\n7Pan di fos die a di wiik wen wi gyada op fi brok bred, Paal staat taak tu di piipl. An kaaz im did plan fi lef di neks die, Paal priich til migl nait. 8Nou uol iip a lamp did iina di ruum opstiez we wi did av di miitn. 9An wan yong man niem Yuutikos did a sit dong pan wan winda. An wen Paal did a priich, im jrap iina wan diip diip sliip. Im di stil iina diip sliip wen im jrap chuu di winda fram di tord fluor an wen dem pik im op, im ded. 10Bot Paal go dongstiez, an chrech out imself uova di yong man badi an og im op. Den im se tu di piipl we did de de se, “Unu no bada baal, im stil alaiv.” 11Den Paal go bak opstiez, an afta im brok bred an iit, im taak wid dem fi wan lang taim so til die lait. Afta dat im lef. 12Som a di biliiva dem fala di yong man go a im yaad. Im did alaiv an dem did wel api.\n13Wi tek wan ship an siel go a Asos we Paal wuda jain wi pan di ship. Paal did set tingz op da wie ya, kaaz im did mek op im main fi tek fut an no siel go a Asos. 14Wen im miit op wid wi a Asos, im jain wi pan di ship an wi siel go a Mitaliine. 15Wi siel out fram de-so an di neks die wi riich a Kaiyas. Di neks die wi riich a Samos an di die afta dat wi riich a Miletos 16Paal neva waahn spen no taim iina Iezha, so im did mek op im main fi siel paas Efisos, kaaz im did a ori fi si ef im kuda riich Jeruusilem bifuo Pentikas.\n17Fram Miletos, im sen sumadi go a Efisos wid wan mesij fi tel di choch elda dem fi kom miit im. 18Wen dem riich im se tu dem se, “Unu nuo ou mi liv di uol taim mi did de ya wid unu, fram di fos die mi riich iina Iezha til nou, 19ou mi ombl miself an sorv di Laad. An unu nuo ou mi baal kaaz a aal di sofarieshan we mi did afi go chuu sieka aal wa di Juu dem du tu mi. 20An unu nuo se wen mi did a priich tu unu, mi neva kip bak notn fram unu we kuda elp unu. An mi neva fried fi tiich unu infronta evribadi an fi go fram ous tu ous a tiich. 21An mi neva fried fi tel piipl we a Juu an piipl we a Griik fi ton we fram dem sin, shuo se dem sari fi wa dem du, ton tu Gad, an biliiv iina Jiizas. 22An nou di Uoli Spirit push mi fi go a Jeruusilem an mi a go, iivn duo mi no nuo wa ago apm tu mi wen mi riich, 23bot di Uoli Spirit waan mi se, iina evri toun we mi go, dem ago lak mi op iina prizn an mek mi sofa. 24Bot fi mi laif no wot notn tu mi kaaz di onggl ting we mi a liv fa a fi mek shuor se mi don mi wok an du aal we mi Laad Jiizas gi mi fi du, fi tel evribadi bout di Gud Nyuuz — ou Gad gud tu wi, iivn duo wi no dizorv it.\n25“An aal a unu we mi did go roun an priich tu bout Gad kindom, mi nuo se unu naa go si mi fies agen. 26So mi a tel aal a unu klier klier se ef eni a unu ded iina unu sin, a no fi mi faalt. 27Kaaz mi neva kip bak notn fram unu wen mi did a priich tu unu bout wa Gad waahn unu fi du. 28An siem laik ou wan shepad luk aafa im Shiip dem, a siem so unu fi tek kier a unuself an Gad choch we di Uoli Spirit put unu inchaaj a, an we im mek im uon wen im bwai pikni ded pan di kraas. 29Mi nuo se afta mi lef som man ago kom mongks unu we komiin laik som torbl wail animal an dem ago kom mash op di choch. 30An di taim ago kom wen iivn som a unu uona piipl ago tiich som torbl sitn we go gens di chuut fi get som a unu fi fala dem. 31So wach unuself an memba ou nait an die fi chrii ier, mi neva tap waan evri wan a unu, iivn duo mi did afi go chuu nof sofarieshan.\n32“So nou mi a put unu iina Gad an, an lef unu wid di mesij bout ou Gad gud tu unu iivn duo unu no dizorv. Da mesij de wi tek kier a unu an elp unu tan op chrang an gi unu aal wa Gad pramis fi gi aal a im piipl. 33Mi neva groj nobadi fi de moni ar dem dier kluoz. 34Unu wel nuo se wid mi uona tuu an dem mi tek kier a aal we mi did niid, an aal we di piipl we wok wid mi did niid tu. 35Iina evriting we mi du mi shuo unu se wi afi wok aad so wi kyan av inof fi shier wid di wan dem we no av notn. An unu fi memba wa wi Laad Jiizas se, im se, ‘Ef yu gi sumadi sopm, it mek yu muo api dan ef sumadi gi yu sopm.’”\n36Afta im don taak tu di elda dem, Paal an aal a dem go dong pan dem nii an prie. 37An aal a dem staat fi baal loud loud an og op Paal an kis im. 38An wa mek dem baal so a kaaz im tel dem se dem naa go si im fies agen. Den dem fala im go a di ship.\nContinue to Aks 21 »


Ifiijan 3 | Bible.is\n1Sieka dis, mi, Paal we de iina prizn kaaz mi priich bout Jiizas Krais tu unu we a no Juu —\n2Nou, mi shuor se unu ier aredi ou Gad did gud an kain tu mi an ou im pik mi fi da speshal wok ya — fi priich tu unu we a no Juu. 3Unu nuo ou Gad mek mi nuo bout im siikrit mesij, we nobadi neehn nuo bout bifuo. Mi no tuu lang rait likl bit bout it. 4Wen unu riid wa mi rait, unu wi andastan wa mi nuo bout di siikrit mesij bout Krais, di wan we Gad anaint. 5Gad neehn shuo da siikrit ya tu piipl bifuo nou. Bot iina dem taim ya, im mek di Uoli Spirit tel im piipl dem we im pik fi bi im apasl an prafit dem bout di siikrit. 6Di siikrit mesij a dat wen piipl we a no Juu biliiv iina di Gud Nyuuz, dem ton Gad pikni an tek paat iina aal a di gud sitn dem Gad gi di Juu piipl dem. Pan tap a dat, aal a dem jain op tugeda wid di Izrel piipl dem we bilang tu Gad an, sieka wa Jiizas du, dem gweehn get aal a wa Gad pramis fi gi im piipl dem.\n7Sieka ou Gad gud an kain tu mi, im yuuz im powa an pik mi fi gi mi da wok ya fi tel piipl bout di Gud Nyuuz. 8Iivn duo mi no impuotant laik di res a Gad piipl dem, Gad gud an kain tu mi an pik mi fi priich tu di piipl dem we a no Juu an fi tel dem bout di nais sitn dem we Krais Jiizas gi im piipl. Dem sitn de so big dat nobadi kyaahn figa dem out. 9Gad mek evriting an a im pik mi fi mek evribadi nuo bout im siikrit plan an ou di plan ago wok out. Im did aid di plan fram evribadi, fram wie bak wen. 10Gad du aal a dis so dat, iina dem taim ya, di choch wuda shuo di spirit dem we ruul an we av nof powa iina di skai, ou Gad riili riili waiz. 11A so Gad did plan it fi apm fram wie bak wen, an im mek Krais Jiizas wi laad mek it apm siem laik ou im did plan it. 12Sieka Jiizas an kaaz wi chos iina im, im mek wi kyan kom tu Gad frii an no fried a notn. 13So, mi a beg unu, no bada fiil bad an fiil laik se unu waahn fi gi op, sieka ou mi a sofa. No du dat, kaaz wa mi a sofa a fi unu uona gud.\n14Sins mi nuo aal a dis, mi go dong pan mi nii an prie tu faada Gad. 15A im mek evribadi we de a evn an aal uu de pan ort. 16Gad powaful an im gud an kain kyaahn don, so mi prie se im Spirit wi mek unu chrang. 17Chuu unu chos iina Krais Jiizas, mi prie se im wi liv iina unu aat. Unu tan chrang iina Gad lov jos laik ou chrii tan op chrang wen dem ruut gaan dong diip iina di grong. Sieka dat, 18mi prie se unu an di res a Gad piipl wi kyan andastan Krais Jiizas lov — im lov we big an braad laik di sii an im lov we so nof it riich di skai. 19Mi prie se unu wi nuo bout Krais Jiizas lov iivn duo nobadi kyaahn figa out umoch im riili riili lov wi. Wen unu nuo bout Krais lov, Gad wi tek kanchuol a unu laif iina evri wie so til unu komiin jos laik im.\n20Tangks an priez tu di muos powaful Gad! Im kyan du nof nof muor dan wa wi kyan tingk bout an nof muo dan wa wi kyan aks im fa, kaaz a fi im powa a wok iina wi laif! 21Mek evribadi we bilang tu Jiizas, priez Gad fi eva an eva. Iemen!\nContinue to Ifiijan 4 »


Bible in one year - Jamaican Bible [Holy Bible]\n2 Piita 2:1-22\n1. Yu did av faalz prafit we yuus tu kom tu di piipl dem iina di paas, a siem so nou faalz tiicha wi kom tu unu. Widout unu iivn si wa a gwaan, dem wi siniik iin di faalz sitn we dem tiich fi mek unu chrie. An dem aal a se Jiizas Krais, di Laad an Maasta, a no fi dem Laad, wen a im siem wan did pie fi mek dem go frii, so dat sin no av no powa uova dem. Bot bifuo dem kyan iivn bat dem yai, a el an powda ous dem a bring dong pan demself.\n2. A uol iip a piipl a-go fala dem an du aal kain-a naasinis. An siek-a wa dem du, ada piipl a-go waahn se aal kain-a bad sitn bout di wie we riili liid tu Gad — an aal gi da wie de bad niem.\n3. Siek-a ou dem faalz tiicha ya griidi, dem a-go mek op tuori fi chrai mek moni aafa unu. Bot a lang taim nou dem jojment redi. An Gad naa sliip, im a-go mash dem dong!\n4. Kaaz ef Gad neehn iivn spier di ienjel dem we did sin, bot did chuo dem chriet dong a el we dem chien op iina daaknis a wiet til jojment kom,\n5. an ef im neva spier di uol taim worl wen im sen flod pan di piipl dem we no bizniz wid im an no lisn we im se, an onggl siev Nowa — wan priicha we priich bout di rait wie — plos sevn ada piipl,\n6. an ef im fling jojment pan tuu siti, Sadam an Gomaro an bon dem dong a grong, an yuuz dem fi waan piipl an mek dem si a wa a-go riich piipl we no bizniz wid im an we no lisn im,\n7. an ef im siev Lat, wan man we du wa rait iina Gad yai, an uu did taamentid iina im suol siek-a di doti laif we di wikid piipl dem roun im did a liv,\n8. kaaz da man de we did gud iina Gad yai an du wa rait, im did liv mongks wikid piipl die afta die an im suol did jos taamentid siek-a aal a di rang sitn dem we im si an ier.\n9. So ef a so it go den, dat miin se di Laad nuo ou fi siev piipl we gud iina im yai fram di chraiyal an kraasiz dem we dem fies. An a siem so im nuo fi kip di wikid piipl dem we no bizniz wid im til jojment die kom an gwaan ponish dem.\n10. An aal di wan dem we eva gi iin tu wa dem badi waahn an iet nobadi we ruul uova dem, a dem im a-go ponish wikid wikid. Dem faalz tiicha ya, so brait an out-a-aada an tingk se dem nuo muo dan evribadi els, so dem mosn lisn wa nobadi se. An dem no fried fi bad mout di spirit dem we av powa fi ruul uova piipl.\n11. Bot aal di ienjel dem, iivn duo dem chrangga an muo powaful dan dem de, dem no se notn bad bout dem infronta Gad.\n12. Bot dem ya faalz tiicha ya, dem redi fi chat gens, an a kos out tingz we dem no andastan. Dem no iivn tap an tingk — dem dis a gwaan laik wail animal we baan fi piipl kech an kil. An a siem so Gad a-go kot dem dong!\n13. An fi aal a di bad sitn dem we dem du, som bad sitn a-go riich dem. Wa dem kaal fon, a fi du eniting we dem badi waahn, an dem a du dem sitn de iina braad die lait tu! Dem a piis a shiem an disgries, an a shiem an disgries dem a-go bring dong pan unu wen dem kom fi iit fuud wid unu an a galang dem siem kain-a wie de.\n14. Evritaim dem luk pan wan man, ar dem luk pan wan uman aal dem kyan tingk bout a fi go bed wid im ar fi go bed wid ar. Dem eva a luk fi di chaans fi sliip wid sumadi. Dem eva a sin a galang so, laik se dem kyaahn satisfai. An dem pul iin di wiik wan dem iina dem chrap. Dem set iina dem aat fi bi griidi. Bot fi aal a dem sitn ya we dem du — Gad gweehn ponish dem!\n15. Dem ton aafa di rait ruod an gaan gaan fala di ruod we Bielam tek. Bielam did a Biyuor pikni, an im did lov di moni we im get a du wikidnis.\n16. Bot di dangki did set im chriet. Im dangki taak tu im iina man vais, an mek di prafit tap di madnis we im did a du.\n17. Dem piipl ya komiin laik wan foutn widout no waata, dem a laik kloud we staam bluo we; di daakis paat a el a wiet fi dem.\n18. Dem mek big chat we no wot notn an chrai fi jraa we di piipl dem we jos bieli ton we fram di piipl dem we naa liv rait. Kaaz dem piipl ya bieli muuv we fram dem sitn de, an wi stil wel waahn av seks iivn duo dem no marid an dabl-dabl iina aal kain-a sin, di faalz tiicha dem yuuz dis an jraa dem we.\n19. Dem pramis se dem a-go frii di piipl dem, bot dem siem wan a sliev — an wikidnis a dem maasta, kaaz di uol a wi a sliev fi eniting we a ruul uova wi.\n20. Ef nobadi manij fi get we fram di wikidnis a da worl ya, kaa dem kom fi nuo wi Laad, Jiizas Krais, di wan we siev wi, an den dem siem wan go tai op bak demself iina wikidnis an mek it kangka dem, dem wosaraaf nou dan bifuo dem did fos biliiv an staat fala Jiizas.\n21. Dem wuda betaraaf ef dem neva nuo di rait wie iina di fos plies, dan fi dem nuo it an den go ton dem bak pan wa Gad se wi fi du — di sed mesij we dem did get.\n22. Dem pruuv se di pravorb dem rait fi chuu. Di pravorb dem se, “Wan daag ton bak tu wa it vamit op” an “Wan pig we wash aaf aredi gaan bak gaan wala-wala iina di mod.”


Matyu 1 - Holy Bible [Jamaican Bible]\n&nbspDis a di lis a Krais Jiizas faada faada dem go bak. Jiizas did kom fram Dievid an Iebriyam fambili.\n&nbspIebriyam did a Aizak faada, an Aizak did a Jiekob faada, Jiekob pikni dem a did Juuda an Juuda breda dem.\n&nbspJuuda a did Perez an Ziira faada (Tamaar did a dem mada), Perez pikni a did Ezran an Ezran pikni a did Ram.\n&nbspAminadab a did Ram pikni, an fi Aminadab pikni a did Nieshan, an Saman a did fi Nieshan pikni.\n&nbspSaman a did Buowaz faada (im mada a did Rieyab), Buowaz a did Uobed faada (Ruut a did im mada). Jesi a did Uobed pikni,\n&nbspan Jesi did a king Dievid faada. Dievid did a Salaman faada (a Yuuraiya waif did a fi im mada),\n&nbspSalaman pikni a did Reyobuom, Reyobuom a did Abija faada, an Abija a did Asa faada.\n&nbspAsa pikni a did Jeyoshafat, Jeyoshafat a did fi Juoram faada, Juoram pikni did a Uziya.\n&nbspUziya pikni a did Juotam, Juotam a did fi Ayaz faada, an Ayaz did a Ezikaiya faada.\n&nbspEzikaiya a did fi Manase faada an Manase a did Ieman faada. Ieman pikni did a Josaiya,\n&nbspan Josaiya a did fi Jekonaiya faada plos im did av som ada bwai pikni. Dis a roun di taim wen di Babiluoniyan dem did tek we di Izrel piipl dem an fuos dem fi go wok a Babilan.\n&nbspAfta da taim de: Jekonaiya did av Shiyaltiyel, an Shiyaltiyel did get Zeruubabel.\n&nbspZeruubabel pikni did a Abiyud, Abiyud a did Elaiyakim faada, an Elaiyakim did a fi Azuor faada.\n&nbspAzuor pikni did a Zadak, Zadak pikni did a Akim, an Akim did a Eliyud faada.\n&nbspEliyud did a Elieza faada, Elieza pikni did a Matan, Matan a did fi Jiekob faada,\n&nbspan Jiekob did a Juozif faada, dat a Mieri ozban — Mieri we did av Jiizas — dat a Krais Jiizas.\n&nbspSo fram Iebriyam go chriet baka Dievid, a fuotiin jinarieshan Jiizas did av. An fram Dievid taim op tu wen dem did tek we di Izrel piipl dem an fuos dem fi go wok a Babilan a fuotiin jinarieshan Jiizas did av de-so tu, an fram da taim de tu wen Krais Jiizas baan, a fuotiin jinarieshan dat tu.\n&nbspDis a ou Jiizas Krais did baan. Im mada Mieri did jos ingiej fi marid Juozif, dem neehn kom liv tugeda yet laik ozban an waif, bot dem fain se shi did av biebi iina beli, an a di Uoli Spirit did put di biebi de.\n&nbspNou Juozif, di man we shi did ingiej fi marid, im a did wan gud man we aalwiez du wa rait. Im neehn waahn shiem ar infronta evribadi, so im mek op im main fi lef ar anda di kwaiyat.\n&nbspJos wen Juozif did a tingk fi du dat, wach ya nou — wan a di Laad ienjel dem no jriim im. Di ienjel se, “Juozif, Dievid pikni, no fried fi tek Mieri an marid ar, kaa di pikni we iina ar beli, a di Uoli Spirit put im de.\n&nbspShi a-go av wan bwai pikni an yu fi kaal im Jiizas, kaa im a-go siev im piipl dem fram dem sin.”\n&nbspNou aal a dem sitn ya apm fi mek wa di Laad did tel di prafit fi se kom chuu.\n&nbspDi prafit did se, “Lisn op! Di uman we neehn sliip wid no man a-go get biebi — a wan bwai shi a-go av, an dem a-go kaal im Imanyuwel.” Da niem de miin, “Gad de ya wid wi.”\n&nbspDen wen Juozif wiek op, im du jos wa di ienjel tel im fi du. Im tek Mieri an go marid ar.\n&nbspBot im neehn go a bed wid ar til shi av ar pikni — wan bwai biebi; an im niem im Jiizas.


Kiaklikizim - Wikipidia\nKiaklikizim (frah Griik καθολικισμός, katholikismos, "yunivoersal dakchrin") an ihajitaival faam, Kiaklik, yuuz az braad toerm fi diskraib spisifik chadishan ina di Kristian choch ina tialaji, dakchrin, litaji, etix, ah pirichualiti.\n"Kiaklikizim" ah "Kiaklik" ina disya sens refa tu di praktis a difrah-difrah Kristian choch. Disya sens afi distingguish frah di yuus a demya wod fi refa tu di Kiaklik Choch, daa we ina ful komyuunian wid di Uoli Sii a Ruom, azwel di Iistan Aatadax Choch (kamanli kaal di "Aatadax Choch"), ah di chochdem ina di Angglikan Komyuunian we wuola dem kansida dehself widin di yunivoersal ah apastalik choch.\nIna di sens fi hindikiet istarikal kantinyuiti a fiet ah praktis frah di fos mileniom, di toerm "kiaklik" implai bai nof adaels istarik choch we kliem se dem a di "ier a di apastalik fiet". Demaya kansida dehself az kiaklik, a-tiich se di toerm "dizigniet di istarik, aatadax mienschriim a Kristianiti uufa dakchrin eh-difain bai di hikiumenikal kongsldem ah kriid" ah az soch, muos Rifaama "apiil tu dis kiaklik chadishan ah biliiv se deh eh-de ina kantinyuiti widi."\nWidin di Angglikan komiunian, di Axfad Muuvment eh-promuot Angglo-Kiaklikizim, we eh-riemfasaiz di impuotans a dakchrin laka di Riil Prezans a Krais ina di Yuukaris, ah apastalik sokseshan.\nDi Ruoman Kiaklik Choch tiich se dat Pratistant choch a no riili riil choch az deh no gat no apastalik chadishan a aadinieshan, ah dierfuo, no gat no valid Yuukaris, nar deh no de ina ful komiunian wid di soksesa a Sin Piita, di Puop. Ousomeba idu rekanaiz se deh shier di apastalik chadishan a di hIistan Aatadax Choch. Wails imentien se aal salvieshan kom chuu di choch, dis lef skuop fi di salvieshan a hadaels Kristian wid impoerfek komiunian wid di Ruoman Kiaklik Choch, dat a di Pratistantdem.\nLast edited on 12 June 2016, at 05:56\nDi las' time da page yah change a 05:56 pon 12 June 2016.


An mek wi tingk bout ou wi kyan gwaan push wi wan aneda fi shuo lov an fi du di gud sitn dem. Mek wi gwaan miit tugeda an kip choch — no tap, laik we som piipl a du. Insted-a dat mek wi kom tugeda an taak so wi wan aneda aat kyan get chrangga; wos laka ou di Laad suun kom bak, mek wi du dem sitn de muo an muo nou.\nDen Piita kom se tu im se, “Laad a umoch taim mi fi paadn mi breda ar sista we du mi sopm? Aal a sevn taim?”\nAn unu fi gwaan mek di mesij bout Krais Jiizas liv iina unu aat an bles unu iina evri wie. So tiich an waan unu wan aneda. Du it laik unu av sens, an du it wid Saamz, di im dem an di sang dem we Gad Spirit gi unu fi sing. Sing tu Faada Gad wid aal a unu aat an gi im tangks.\n A im siem wan tek som a im piipl dem mek dem ton apasl. Im mek som ton prafit an im sen som fi go roun an priich di gud nyuuz. Im mek som ton paasn an tiicha. Im du aal a dis ya fi get Gad piipl redi fi du Gad wok an fi elp di choch fi gruo chrang chrang, so til di uol a wi ton wan; wan, kaaz aal a wi chos iina Gad Bwai Pikni iina di siem wie, an aal a wi gruo op an biyiev jos laik im.\nDi piipl dem we biliiv Piita mesij spen di uol a dem taim a lorn fram di apasl dem, shier wa dem av wid wan aneda, iit tugeda an prie tu Gad tugeda.\nSo den, piipl kyan onggl kom fi biliiv wen dem ier di mesij, an dem kyan onggl ier, ef sumadi go priich tu dem bout Krais Jiizas.\n Den di choch dem we did iina Judiya, Gyalalii, an Samieriya get a briek fram di sofarieshan we dem did a go chuu fi a wail. Di choch gruo muor an muor kaaz dem di a du we de Laad waahn dem fi du an di Uoli Spirit did a wok wid dem. Wail Piita did a go fram plies tu plies im go a Lida go luk fi Gad piipl.\nMuo dan notn els, wa unu fi du, a put unu main pan Gad kindom an du wa im waahn unu fi du; wen unu du dat, aal a dem sitn de, unu wi get dem.\nUnu no fi onggl ier Gad mesij — unu fi du wa it se! Ef unu onggl a lisn an naa du wa Gad se, unu onggl a fuul unuself.\npriich Gad wod an mek shuor se yu aalwiez redi fi priich. Ef di taim rait ar it no rait, priich it siem wie. Yu afi shuo di piipl dem di rang we dem a du an put dem iina dem plies kaaz dem a sin. Yu mos tek taim wid dem wen yu a tiich dem an push dem fi du wa rait.\n So gwaan, yuuz fi mi powa, tiich mi mesij tu piipl evriwe, so dem kyan ton mi falara tu. An yuuz di powa we di Faada, di Bwai Pikni an di Uoli Spirit gi an baptaiz dem. Gwaan go tiich dem fi lisn an fala aal a di ruul dem we mi gu’unu. An memba, mi no lef unu non at aal, mi de wich paat unu de til taim don.”


Ripoblik a Ieti\nOfishal langwij: French, Ietian Kryuol.\nIeria: 27,750 km²\nKoransi: Ieshan guod (HTG)\nKaalin kuod: +509\nISO 3166 kuod: 332 / HTI / HT\nIntanet TLD: .ht\nIeti, ofishali di Ripoblik a Ieti, a wah Afro-French Kryuol ah French-taakin Kiaribiyan konchri. Wid di Daminikan Ripoblik, iakiupai di ailan a Ispanyuola, ina di Grieta Antiliiz Aakipelago. Ayiti ("Ai-op lan") a weh di hindijinos Taino niem fi di ailan. Di ayis paint ina di konchri a Pik la Sele, 2,680 miita ai (8,793 fut). Di tuotal ieria a Ieti a 27,750 skwier kilamita (10,714 sk ml) ah di kiapital niem Puot-o-Prins.\nIeti a weh di fos indipendant nieshan ina di Kiaribiyan, di fos puos-koluonial indipendant blak-ron nieshan ina di wol, ah di onggl konchri we get indipendans afta wah soksesful sliev ribelian. Ieti a di onggl muosli Frankofuon nieshan ina di Kiaribiyan, ah wan outa tuu ina Naat Amoerka (wid Kianada) we ab French az ofishal languij.\nAnggila • Antiiga ah Baabyuuda • Aruuba • Ba’aamaz • Baabiedoz • British Voerjin Ailanz • Chrinidad ah Tubiego • Daminiika • Daminikan Ripoblik • Grinieda • Ieti • Jumieka • Kieman Ailanz • Kyuuba • Maatiniik • Mansarat • Nedalan Antiliiz • Puoto Riiko • Sah Baatelmi • Sah Mahtah • Sin Kits ah Niivis • Sin Luusha • Sin Maatn • Sin Vinsn ah di Grenidiinz • Toerx ah Kiekos • Yunaitid Stiet Voerjin Ailanz


Luuk 14 | Bible.is\n© Bible.is, a ministry of Faith Comes By Hearing.\n1Wan Sabat, wen Jiizas did go fi nyam a wan impuotant Farisii yaad, di ges dem did a wach im laik aak. 2Wan man we a sofa wid swel op an an fut did infronta Jiizas. 3Jiizas aks di Laa tiicha dem an di Farisii dem se, “Ef yu get piipl beta pan di Sabat, yu a brok di laa?” 4Dem no ansa im. Jiizas uol di man an mek im beta, den sen im we. 5Jiizas aks dem se, “Wich wan a unu ef unu av wan bwai pikni ar wan kou we jrap iina wan wel pan di Sabat, naa go jraa dem out siem taim?” 6Dem kudn ansa dat niida.\n7Jiizas si ou di ges dem a chrai fi sidong nier di ed a di tiebl, so im tel dem da likl tuori ya: 8“Wen sumadi invait yu fi go a wan wedn, no sidong iina di bes siit, kaaz dem maita did invait sumadi muo speshal dan yu. 9Di wan we invait di tuu a unu wi kom tel yu se, ‘Gi da man ya yu siit.’ Shiem wi tek yu an yu wi afi tek di luowis siit. 10So wen dem invait yu, tek di luowis plies, da wie de di sumadi we invait yu wi kom se tu yu, ‘Fren, muuv op go tek wan beta plies.’ Den yu wi get big op infronta di ada ges dem. 11Evribadi we put demself uova ada piipl, wi get pudong, bot ef yu ombl yuself, yu wi get big op.”\n12Den Jiizas se tu di sumadi we invait im se, “Wen yu gi wan lonch ar wan dina, no invait yu fren, breda, yu fambili, ar yu rich nieba dem niida kaaz dem maita invait yu an pie yu bak. 13Wen yu av wan dina, invait puo, kripl, liem an blain piipl 14an den Gad wi bles yu. Dem kyaahn pie yu bak, bot yu wi get pie bak wen aal a di ded dem we du rait kom bak alaiv.”\n15Wan a dem we de a di tiebl an ier we Jiizas se, se tu im, “Di wan we ago nyam a Gad tiebl, a im bles.”\n16Jiizas se, “Wan man did a luk bout wan big dina, an im tel nof sumadi fi kom. 17Wen di taim kom fi di dina im sen im sorvant fi tel aal a uu im invait se, ‘Kom, evriting redi nou.’\n18“Aal a dem staat mek ekskyuuz. Di fos wan se, ‘Mi jos bai piis a lan, an mi afi go luk pan it. So mi beg yu paadn.’\n19“Aneda wan se, ‘Mi jos bai ten kou, an mi ago chek dem out an si ou dem wok. Mi beg yu paadn.’\n20“Aneda wan se, ‘Mi jos marid, so mi kyaahn kom.’\n21“Di sorvant kom bak an tel im maasta wa dem se. Den di maasta fi di ous get beks an se, ‘Mikies go out a ruod an kyari di puo, di kripl, di blain an di liem piipl dem kom.’\n22“Di sorvant se, ‘Mi du wa yu aada mi fi du Sa, bot ruum de ya fi muo piipl.’\n23“Di maasta tel im sorvant se, ‘Go out pan di aiwie an iina di konchrisaid an mek piipl kom, so mi ous wi ful. 24Kaaz yu si aal a dem piipl de we mi did invait, no iivn wan a dem ago ties mi fuud.’ ”\n25Wan big big kroud did a waak wid Jiizas. Im ton tu dem an se, 26“Ef sumadi kom tu mi an no lov mi muo dan ou dem lov dem faada an mada, waif an pikni, breda an sista, iivn dem uona laif, dem kyaahn fala mi. 27Enibadi we no kyari fi'im kraas an kom wid mi, kyaahn ton wan a mi falara dem.\n28“Supuoz wan a unu waahn fi bil wan towa. Yu no wi sidong fos an chek out umoch it ago kaas yu, so yu wi nuo ef yu av inof moni fi bil it. 29Ef yu bil di foundieshan an kyaahn don bil di towa, evribadi we si it ago laaf aafa yu. 30Dem wi se, ‘Yu staat bil bot yu kyaahn don it.’\n31“Supuoz wan King waahn fi go waar gens aneda King. Im naa go sidong fos an tingk ef fi im ten touzn man, kyan go gens twenti touzn? 32Ef im kyaahn win, wen di ada King stil de faar fram im, im wi sen mesinja fi fain out ou dem kyan mek piis. 33So, ef yu no gi op evriting, yu kyaahn ton wan a mi falara dem.\n34“Saalt gud, bot ef di ties gaan, ou it fi ties bak laik saalt? 35It no gud fi di sail ar di manyuor pail niida, it fi dash we. Ef yu av iez fi ier, ier we mi a se.”\nContinue to Luuk 15 »\n© Bible.is, a ministry of Faith Comes By Hearing


Palitix a Jumieka - Wikipidia\nPalitix a Jumieka\nPalitix ina Jumieka tek plies ina di friemwok a riprizentitiv paalimenchri dimokratik kanstityuushanal manaaki. Di 1962 Kanstityuushan a Jumieka extablish wah paalimenchri sistim wid palitikal ah liigal chadishan we kluosli fala demde a di Yunaitid Kindom. Az di ed a stiet, Kwiin Ilizibet II - pah di advais a di Praim Minista a Jumieka - apaint wah gobna-jinaral az ar riprizentitiv ina Jumieka. Di gobna-jinaral ab muosli serimuonial ruol. Jumieka kanstityuut wah indipendant Kamanwelt relm.\nDi Kanstityuushan ves egzekiutiv powa ina di kiabinet, we liid bai di Praim Minista. Egzekiutiv powa exasaiz bai di gobament. Lejislietiv powa ves buot ina di gobament ah ina di Paaliment a Jumieka.\nWah baipaatizan jaint komitii a di Jumiekan lejisliecha jraafop Jumieka korant Kanstityuushan ina 1962. Datde Kanstityuushan kom ina fuos wid di Jumieka Indipendans Ak, 1962 a di Paaliment a di Yunaitid Kindom, we gi Jumieka palitikal indipendans. Kanstityuushanal siefgyaad ingkluud friidam a spiich, friidam a di pres, friidom a woership, friidam a muuvment, ah friidam a asosieshan.\nDi judisheri apariet indipendant frah di egzekiutiv ah di lejisliecha, wid jurispruudens bies pah Ingglish kaman laa.\nWikipidia:Lis a aatikl we Jumiekan Wikipidia fi ab\nDi las' time da page yah change a 04:54 pon 5 June 2018.


Jiemz 3 | Bible.is\n1Mi breda an sista, nof a unu no fi ron go chrai ton tiicha, kaaz unu nuo se wi we a tiicha ago get joj aada. 2Aal a wi du rang sitn nof taim. Bot ef sumadi neva se notn rang yet dem no av no sin at aal. Kaaz ef nobadi kyan kanchuol dem tong dem kyan kanchuol dem uol badi tu.\n3Wen wi waahn kanchuol wan aas, wi put wan bit iina im mout. Da wie de wi kyan ton im eni wie wi waahn im fi go. 4Luk ou ship big, bot di kyaptin yuuz wan likl stierin ton it eniwe im waahn it fi go, iivn duo a chrang briiz a bluo it. 5A siem so piipl tong tan. Iivn duo di tong a wan likl likl paat a dem badi, it kyan chat big buosi chat, an kaaz nof chobl fi ada piipl. Tingk buot ou wan likl gyash a faiya kyan bon dong wan uol faris. 6Iivn duo di tong a paat a wi badi, it komiin laik wan torbl faiya. It ful op a wikid powa we kyan mes op yu uol laif an put yu iina so moch chobl dat it komiin laik aal el brok luus pan yu, kaaz di tong komiin laik it set pan faiya we kom chriet fram el. 7Piipl kyan chrien aal kaina animal: wail animal, bod, animal we kraal pan di grong an animal we liv iina di sii — piipl chrien dem animal de aal di taim. 8Bot nobadi kyaahn kanchuol di tong. It bizi-badi, wikid an ful-a paizn fi kil aaf piipl. Nobadi kyaahn kanchuol it at aal at aal. 9Di siem tong we wi yuuz fi priez Faada Gad, a di siem tong wi a yuuz fi kos aaf piipl we Gad mek fi tan laik imself. 10Di mout we wi a yuuz fi priez Gad a di siem mout wi a yuuz fi kos out piipl. Mi breda an sista, notn kyaahn go so. 11Ou fresh waata an saalt waata fi kom outa di siem spring, iihn? 12Breda an sista, fig chrii kyan bier aliv fruut? Griep vain kyan bier fig? Saalt spring kyaahn sen out fresh waata mi breda an sista!\n13Enibadi mongks unu waiz an av sens? Ef unu liv gud, ombl unuself an du wa rait, dat wi shuo se unu waiz. 14Bot ef unu aat bita, an unu bad main an onggl a fait fi av unu uona wie, no bada buos bout unuself an ton we fram di chuut, kaaz wen unu du dat unu a mek di chuut luk laik se a lai. 15Wa dem de piipl de kaal waiz no kom fram evn. Wa dem kaal waiz kom fram di worl, an no av notn fi du wid di Spirit — it kom fram di devl. 16Eni we yu fain piipl we onggl tingk bout demself an we bad main, yu fain chobl, kanfyuuzhan, an aal kaina wikidnis tu. 17Bot unu si di piipl dem we Gad mek waiz, fos ting bout dem, dem aat kliin, dem a no waar-buot, dem kier bout ada piipl, an dem no aad-iez. Dem kwik fi paadn piipl we du dem rang, an dem aalwiez du we rait. Dem no paashal an dem a no ipokrit niida. 18Jos laik ou wen wan faama plaant gud siid im riip gud krap, a siem so di wan dem we du wa gud an liv iina piis wi mek ada piipl du wa gud an liv iina piis tu. An dat wi kaaz evribadi fi liv gud wid dem wan aneda tu.\nContinue to Jiemz 4 »


Matyu 1 | Bible.is\n2Iebriyam did a Aizak faada, an Aizak did a Jiekob faada, Jiekob pikni dem a did Juuda an Juuda breda dem. 3Juuda a did Perez an Ziira faada (Tamaar did a dem mada), Perez pikni a did Ezran an Ezran pikni a did Ram. 4Aminadab a did Ram pikni, an fi Aminadab pikni a did Nieshan, an Saman a did fi Nieshan pikni. 5Saman a did Buowaz faada (im mada a did Rieyab), Buowaz a did Uobed faada (Ruut a did im mada). Jesi a did Uobed pikni, 6an Jesi did a king Dievid faada. Dievid did a Salaman faada (a Yuuraiya waif did a fi im mada), 7Salaman pikni a did Reyobuom, Reyobuom a did Abija faada, an Abija a did Asa faada. 8Asa pikni a did Jeyoshafat, Jeyoshafat a did fi Juoram faada, Juoram pikni did a Uziya. 9Uziya pikni a did Juotam, Juotam a did fi Ayaz faada, an Ayaz did a Ezikaiya faada. 10Ezikaiya a did fi Manase faada an Manase a did Ieman faada. Ieman pikni did a Josaiya, 11an Josaiya a did fi Jekonaiya faada plos im did av som ada bwai pikni. Dis a roun di taim wen di Babiluoniyan dem did tek we di Izrel piipl dem an fuos dem fi go wok a Babilan.\n12Afta da taim de: Jekonaiya did av Shiyaltiyel, an Shiyaltiyel did get Zeruubabel. 13Zeruubabel pikni did a Abiyud, Abiyud a did Elaiyakim faada, an Elaiyakim did a fi Azuor faada. 14Azuor pikni did a Zadak, Zadak pikni did a Akim, an Akim did a Eliyud faada. 15Eliyud did a Elieza faada, Elieza pikni did a Matan, Matan a did fi Jiekob faada, 16an Jiekob did a Juozif faada, dat a Mieri ozban — Mieri we did av Jiizas — dat a Krais Jiizas.\n17So fram Iebriyam go chriet bak a Dievid, a fuotiin jinarieshan Jiizas did av. An fram Dievid taim op tu wen dem did tek we di Izrel piipl dem an fuos dem fi go wok a Babilan a fuotiin jinarieshan Jiizas did av de-so tu, an fram da taim de tu wen Krais Jiizas baan, a fuotiin jinarieshan dat tu.\n18Dis a ou Jiizas Krais did baan. Im mada Mieri did jos ingiej fi marid Juozif, dem neehn kom liv tugeda yet laik ozban an waif, bot dem fain se shi did av biebi iina beli, an a di Uoli Spirit did put da biebi de. 19Nou Juozif, di man we shi did ingiej fi marid, im a did wan gud man we aalwiez du wa rait. Im neehn waahn shiem ar infronta evribadi, so im mek op im main fi lef ar anda di kwaiyat.\n20Jos wen Juozif did a tingk fi du dat, wach ya nou — wan a di Laad ienjel dem no jriim im. Di ienjel se, “Juozif, Dievid pikni no fried fi tek Mieri an marid ar, kaa di pikni we iina ar beli, a di Uoli Spirit put im de. 21Shi ago av wan bwai pikni an yu fi kaal im Jiizas, kaa im ago siev im piipl dem fram dem sin.”\n22Nou aal a dem sitn ya apm fi mek wa di Laad did tel di prafit fi se kom chuu. 23Di prafit did se, “Lisn op! Di uman we neehn sliip wid no man ago get biebi — a wan bwai shi ago av, an dem ago kaal im Imanyuwel.” Da niem de miin, “Gad de ya wid wi.”\nContinue to Matyu 2 »


Ifijan 3 - Holy Bible [Jamaican Bible]\n&nbspKrais Jiizas mek mi, Paal, im prizna, so mi kuda priich tu unu we a no Juu.\n&nbspNou, mi shuor se unu ier aredi ou Gad lov mi iivn duo mi no dizorv it. Im pik mi fi da speshal wok ya — fi priich tu unu we a no Juu.\n&nbspUnu nuo ou Gad mek mi nuo bout im siikrit mesij, we nobadi neehn nuo bout bifuo. Mi no tuu lang rait likl bit bout it.\n&nbspWen unu riid wa mi rait, unu wi andastan wa mi nuo bout di siikrit mesij bout Krais Jiizas.\n&nbspGad neehn shuo da siikrit ya tu piipl bifuo nou. Bot iina dem taim ya, im mek di Uoli Spirit tel im piipl dem we im pik fi bi im apasl an prafit dem bout di siikrit.\n&nbspDi siikrit mesij a dat wen piipl we a no Juu biliiv iina di Gud Nyuuz, dem ton Gad pikni an tek paat iina aal a di gud sitn dem Gad gi di Juu piipl dem. Pan tap a dat, aal a dem jain op tugeda wid di Izrel piipl dem we bilang tu Gad, an siek-a wa Jiizas du, dem gweehn get aal a wa Gad pramis fi gi im piipl dem.\n&nbspSiek-a ou Gad lov mi iivn duo mi no dizorv it, im yuuz im powa an pik mi fi gi mi da wok ya fi tel piipl bout di Gud Nyuuz.\n&nbspIivn duo mi no impuotant laik di res a Gad piipl dem, Gad shuo mi lov iivn duo mi no dizorv it an pik mi fi priich tu di piipl dem we a no Juu an fi tel dem bout di nais sitn dem we Krais Jiizas gi im piipl. Dem sitn de so big dat nobadi kyaahn figa dem out.\n&nbspGad mek evriting an a im pik mi fi mek evribadi nuo bout im siikrit plan an ou di plan a-go wok out. Im did aid di plan fram evribadi, fram wie bak wen.\n&nbspGad du aal a dis so dat, iina dem taim ya, di choch wuda shuo di spirit dem we ruul an we av nof powa iina di skai, ou Gad riili riili waiz.\n&nbspA so Gad did plan it fi apm fram wie bak wen, an im mek Krais Jiizas wi laad mek it apm siem laik ou im did plan it.\n&nbspSiek-a Jiizas an kaaz wi chos iina im, im mek wi kyan kom tu Gad frii an no fried a notn.\n&nbspSo, mi a beg unu, no bada fiil bad an fiil laik se unu waahn fi gi op, siek-a ou mi a sofa. No du dat, kaaz wa mi a sofa a fi unu uona gud.\n&nbspSins mi nuo aal a dis, mi go dong pan mi nii an prie tu faada Gad.\n&nbspA im mek evribadi we de a evn an aal uu de pan ort.\n&nbspGad powaful an im gud an kain kyaahn don, so mi prie se im Spirit wi mek unu chrang.\n&nbspChuu unu chos iina Krais Jiizas, mi prie se im wi liv iina unu aat. Unu tan chrang iina Gad lov jos laik ou chrii tan op chrang wen dem ruut gaan dong diip iina di grong. Siek-a dat,\n&nbspmi prie se unu an di res a Gad piipl wi kyan andastan Krais Jiizas lov — im lov we big an braad laik di sii an im lov we so nof it riich di skai.\n&nbspMi prie se unu wi nuo bout Krais Jiizas lov iivn duo nobadi kyaahn figa out umoch im riili riili lov wi. Wen unu nuo bout Krais lov, Gad wi tek kanchuol a unu laif iina evri wie so til unu komiin jos laik im.\n&nbspTangks an priez tu di muos powaful Gad! Im kyan du nof nof muor dan wa wi kyan tingk bout an nof muo dan wa wi kyan aks im fa, kaaz a fi im powa a wok iina wi laif!\n&nbspMek evribadi we bilang tu Jiizas, priez Gad fi eva an eva. Iemen!


2 Timoti 2 | Bible.is\n1So yu, Timoti, we komiin laik mi pikni, mek di lov we Krais Jiizas gi kip yu chrang.\n2Yu si di sitn dem wa yu ier mi tiich an priich bout Jiizas Krais infronta nof piipl, yu fi tiich it tu piipl we yu kyan chos an we kyan tiich tu. Tiich it tu dem so dat dem kyan go tiich ada piipl.\n3Sins yu a wan a Krais Jiizas gud suoja dem, yu afi go chuu nof sofarieshan laik di res a Jiizas suoja dem. Mek shuo se yu uol aan. 4Riil suoja no bada imself wid evridie laif. Im onggl bizniz wid di aami wok, kaaz im waahn fi mek im komaanda api. 5Jos laik ef yu a wan atliit, yu kyaahn win notn ef yu no fala di ruul dem. 6An di faama we wok aad, shuda di fos fi iit we gruo iina di fiil. 7Tingk pan dem sitn ya an Gad wi elp yu andastan di uol a dem.\n8Memba uu Krais Jiizas bi. Jiizas a di wan we Gad bring bak fram di ded an we kom fram di siem fambili we Dievid kom fram. Dat a di mesij we mi tiich. 9A chuu mi a tiich da mesij ya mek mi a sofa so. An a kaaz mi tiich da mesij ya mek dem fling mi iina prizn an chriit mi laik se mi a kriminal. Bot dem kyaahn tap Gad mesij ar lak it op laik ou dem lak mi op iina prizn. 10An sins di mesij no iina prizn mi wi gwaan sofa fi di piipl dem we Gad pik. So dat Jiizas Krais wi siev dem an so dem kyan liv fi eva wid Gad. 11Nou lisn mi gud kaaz wa mi bout fi tel yu a no no lai bot a chuu sopm: Ef wi did ded wid im, Wi ago liv wid im tu. 12Ef wi no gi op, Wi ago ruul wid im tu. Ef wi gwaan laik wi no nuo im, im wi gwaan laik im no nuo wi. 13Ef wi ton wi bak pan im, im stil naa ton im bak pan wi. Kaaz Jiizas Krais kyaahn gwaan laik im no nuo uu im bi.\n14No mek nobadi figet dem sitn ya. Waan dem iina Gad niem fi tap fait uova wa som wod miin. Dem sitn de no elp nobadi. It onggl mash op di piipl dem we ier it.\n15Chrai aad an du yu wok di wie Gad waahn yu fi du it. Mek shuor yu du yu wok gud an onggl tiich di chuut. Ef yu du dis, yu naa go av notn fi shiem bout an Gad wi api wid yu.\n16Stie faar fram aagiment we no rispek Gad. Kaaz di piipl dem we get iina dem kaina aagiment de wi staat jraa we fram im. 17Fi dem mesij ago pred laik gyanggriin. Aimeniyos an Filiitos a tuu a dem kaina piipl de. 18Dem a tiich sopm we faar fram di chuut. Dem a se ou Gad piipl ded an kom bak aredi, an a kaaz som piipl fi tap biliiv iina Jiizas Krais. 19Bot Gad foundieshan salid an chrang, it a tan op siem wie. An it av dis rait pan it: “Di Laad nuo di piipl dem we a fi im uon,” an “Enibadi we se Jiizas a ‘Laad’ mos tap du wikid sitn.”\n20Iina wan griet ous yu av nof difrent kaina boul. Yu av guol boul an silva boul, boul we mek outa wud, boul we mek outa klie, boul we yu yuuz fi speshal taim an boul we yu yuuz evridie. 21A siem wie it go wid piipl. Ef enibadi wi kliin op demself an ton fram aal we wikid, im wi komiin laik wan a di speshal boul dem. An Gad wi kyan yuuz im fi du speshal tingz. Im wi redi fi du aal kaina gud sopm.\n22So ron we fram di wikid sitn dem we di yong piipl dem waahn fi du an chrai aad aad fi du we rait. Yu mos liv ou Gad waahn yu fi liv an yu fi shuo lov an tek taim wid ada piipl. Chos iina Jiizas an no gi op. Timoti dis a wa yu fi du. An aal a di piipl dem we worship Gad wid wan kliin aat fi du it tu. 23No av notn fi du wid no fuul-fuul ar chupid aagiment an no bada kos-kos wid nobadi uova Gad wod, kaaz yu nuo se dem sitn de onggl kaaz piipl fi fait. 24An Jiizas Krais sorvant dem no fi fait; dem fi kain tu evribadi. Dem fi kyan tiich gud an wen dem a diil wid piipl dem fi tek dem taim wid dem. 25Gad sorvant, wen im a karek di wan dem we go gens di chuut, fi tek im taim wid dem. Kaaz Gad maita mek dem chienj dem wiez an lorn di chuut. 26An dem maita get sens an si se di devl chrap dem an kyan get outa it. Di devl did chrap dem so im kuda yuuz dem fi du im wok.\nContinue to 2 Timoti 3 »


Matyu 25 | Bible.is\n1“Da taim de, Gad kindom ago komiin laik ten yong gyal we tek dem lamp go miit di man we a get marid. 2Faiv a dem did fu-fuul, an di neks faiv did av sens. 3Wen di fu-fuul wan dem tek fi dem lamp, dem neehn bring ekschra ail. 4Bot di wan dem we av sens did waak wid ekschra ail fi fi dem lamp. 5Di braidgruum did a tek lang fi kom, an sliip did staat fi uol dem dong an di uol a dem jrap a sliip.\n6“Bot iina di migl a di nait sumadi shout out: ‘Ei, di braidgruum de ya! Kom kom miit im.’\n7“Di yong gyal dem get op an staat fiks op dem lamp so it kuda bon gud. 8Ier di fu-fuul wan dem tu di waiz wan dem no, ‘Gi wi som a unu ail no, kaa fi wi lamp suun out.’\n9“‘Nuo, nuo,’ dem ansa bak. ‘Wi na'av inof fi shier fi wi an fi unu. Go tu uu sel it an go bai som.’\n10“Bot wen dem go we go bai di ail, di braidgruum go kom, an di wan dem we did redi go wid im wich paat di wedn dina did a kip. Den di sorvant dem lak di duor.\n11“Likl muo, di ada yong gyal dem kom bak. Ier dem no, ‘Laad, laad, uopm di duor fi wi no!’\n12“Bot im ansa bak, ‘Ier mi no, an a chuu mi a taak, mi no iivn nuo unu!’\n13“So ier wa, mek shuor se unu eva redi an a luk out, kaa unu no nuo a wich die ar a wa taim di Man we Gad Pik ago kom bak.\n14“Mek mi se dis tu, da taim de, Gad kindom ago komiin laik wan man we a go wan far plies, so im kaal op im sorvant dem an gi dem aal we im uon fi tek kier a til im kom bak. 15Im gi wan a dem faiv bag a guol, im gi wan neks wan tuu bag, an im gi wan neks wan wan bag a guol. Im gi dem bies pan wa dem kyan manij. Den im lef go wich paat im a go. 16Di wan we get di faiv bag a guol, im lef go we sed taim an yuuz da faiv bag de mek wan neks faiv bag a guol. 17Di wan we did av tuu bag mek tuu muo tu. 18Bot di wan we did get di wan bag a guol neehn du a ting dan go we go dig wan uol iina di grong an aid im maasta guol iin de.\n19“Lang afta dat, di maasta fi di sorvant dem kom bak an kom kom fain out a wa dem wehn du wid im guol dem. 20Di wan we did get di faiv bag kom bring faiv muo, ier im no, ‘Sa, yu gi mi faiv bag a guol fi tek kier a. Si mi mek faiv muo pan tap a it de.’\n21“Im maasta se, ‘Yu du gud mi sorvant! Yu a wan gud sorvant an mi kyan chos yu. Yu tek gud kier a wan likl sitn, so mi ago mek yu tek chaaj a biga tingz! Kom kom nyam fuud an daans an praans wid mi.’\n22“Di wan we did get di tuu bag a guol dem kom tu im tu kom se, ‘Sa, yu did gi mi tuu bag a guol fi tek kier a. Si de, mi mek tuu muo pan tap a we yu did gi mi.’\n23“Di maasta se tu im se, ‘Yu du gud mi sorvant! Yu a wan gud sorvant an mi kyan chos yu. Yu tek gud kier a wan likl sitn, so mi ago mek yu tek chaaj a biga tingz! Kom kom nyam fuud an daans an praans wid mi.’\n24“Den di sorvant we did get di wan bag a guol kom kom se, ‘Sa, mi nuo se yu a wan aad man. Yu pik we yu no plaant op an gyada we yu neehn skyata no siid, 25sieka dat mi did fried, so mi aid yu guol iina di grong. Si de, yu get wa a fi yu uon.’\n26“Bot im maasta ansa bak, ‘Yu woklis, gud fi notn, wikid sorvant yu! So yu nuo se mi pik we mi no plaant an gyada we mi neehn skyata no siid? 27So wa mek yu neehn put mi moni iina di bangk? Da wie de, wen mi kom bak, mi wuda get muo moni pan mi moni!\n28“Ier mi no, tek di guol fram im an tek it gi di wan we av ten. 29Kaaz di wan we av, ago get muo. Bot di wan we na'av notn, aal we im av ago get tek we fram im. 30An tek da woklis sorvant ya dash im out wich paat it blak laka migl nait. A de-so piipl ago a baal an grain dem tiit di wie pien a waks dem.’\n31“Wen di Man we Gad Pik kom wid di powa we im av kaa im a king, an aal a di ienjel dem kom wid im, im ago sidong pan im tap-a-tap chuon. 32Evribadi pan ort ago kom tugeda infronta im, an im ago plit op di piipl dem laik ou sumadi we tek kier a shiip, muuv di shiip dem fram wich paat di guot dem de. 33Im ago put di shiip dem pan im rait-an-said an di guot dem pan im lef.\n34“Den di king ago se tu di wan dem pan im rait-an-said se, ‘aal a unu we mi Faada bles, kom kom tek Gad Kindom, a fu'unu uon. Gad did fiks it op fu'unu fram im a mek di worl. 35Kaaz mi did onggri an unu gi mi fuud. Mi chuot did jrai an unu gi mi sitn fi jringk. Unu neehn nuo mi an unu tek mi iin siem wie. 36Mi neehn av aan no kluoz an unu gi mi kluoz fi put aan. Mi did sik an unu tek kier a mi. Mi did de iina prizn an unu kom luk fi mi.’\n37“Den di piipl dem we du rait iina Gad yai ago ansa bak se, ‘Laad, a wen wi did si yu onggri an fiid yu, ar a wen fi yu chuot wehn jrai an wi gi yu sitn fi jringk? 38A wen wi si yu, no nuo yu, an wehn tek yu iina wi ous? 39A wen wi wehn si yu sik sa, ar a wen yu did iina prizn an wi did kom kom luk fi yu?’\n40“An di king ago ansa bak, ‘Mi tel unu dis, an a chuu mi a taak, di taim dem wen unu wehn du dem sitn de fi wan a mi breda an sista dem we piipl se no wot notn, a laik se a mi unu did dwi'it fa.’\n41“Den di king ago se tu aal uu de pan im lef-an-said se, ‘Gwe fram saida mi! Gwaan go bon op iina di faiya we a bliez fi eva an eva. A it Gad did fiks op fi di devl an im ienjel dem, bot im a sen unu go de tu! 42Kaaz mi did onggri an unu neehn gi mi notn fi nyam. Wen mi chuot wehn jrai unu neehn gi mi notn fi jringk. 43Unu neehn nuo mi an unu neehn tek mi iin wen mi did kom mongks unu. Mi neva av aan no kluoz an unu neehn gi mi non fi put aan. Mi wehn sik, mi did de iina prizn an unu neehn kom luk fi mi.’\n44“Den dem tu ago se, ‘Laad a wen wi did si yu an yu wehn onggri ar yu chuot wehn jrai? A wen yu neehn av aan no kluoz Laad, an a wen yu wehn sik ar iina prizn an wi neehn elp yu, iihn? A wen dat?’\n45“Den im ago ansa bak, ‘Mi tel unu dis an a chuu mi a taak, di siem wie unu neehn du dem sitn de fi wan a mi breda an sista dem we piipl se no wot notn, a siem so unu neehn du dem fi mi, kaa a laik a mi unu neehn elp wen unu neva elp dem.’\n46“An dem piipl ya, dem ago go wich paat dem get ponish fi eva, bot di wan dem we du we rait iina Gad yai, Gad ago mek dem liv fi eva.”\nContinue to Matyu 26 »


Revilieshan 10 | Bible.is\n1Den mi si wan neda powaful ienjel a kom dong fram evn. An im did av wan kloud rap roun im laik kluoz, an wan rienbuo uova im ed. An im fies shain brait laik di son. An im fut dem komiin laik som kalom we mek outa faiya. 2Di ienjel did av wan likl ruol op buk uopm op iina im an. Im tan op wid im rait fut pan di sii an im lef fut pan di lan. 3Den im baal out wid wan loud vais laik wen wan laiyan ruor. Wen im baal out mi ier sevn tonda ruol. 4Wen di sevn tonda ruol, mi did out fi rait dong wa dem se. Bot sumadi iina evn se tu mi se, “No tel nobadi wa di sevn tonda dem se. No rait it dong.”\n5Den di ienjel we did tan op pan di sii an pan di lan lif op im rait an tu evn. 6An im mek da pramis ya pan di Laad — di laad we liv fi eva an eva, di laad we mek evn an evriting we op de, di laad we mek di ort an evriting pan it, an di laad we mek di sii an evriting wa iin de, im se, “Dis ya naa go wiet no langga! 7Wen di taim kom fi ienjel nomba sevn bluo fi'im chompit, Gad siikrit plan ago kom chuu. It ago kom chuu siem laik ou Gad did tel im prafit dem se it ago apm.”\n8Siem taim di vais we mi did ier fram evn taak tu mi agen. Im se, “Yu si di ienjel we tan op pan di sii an pan di lan wid di uopm ruol op buk iina im an, go tek it fram im.”\n9So mi go tu di ienjel an aks im fi gi mi di likl ruol op buk. Im se tu mi se, “Si'it ya. Tek it an nyam it. It ago ties swiit laik oni iina yu mout, bot it ago mek yu tumok sowa.” 10So mi tek di likl ruol op buk fram di ienjel an nyam it. It did ties swiit laik oni iina mi mout, bot afta mi nyam it, it mek mi tumok ton sowa. 11Den dem tel mi se, “Yu afi go gi mesij agen bout wa Gad plan fi uol iip a piipl, fram uol iip a konchri, an we taak aal saat a langwij, an tu nof king tu.”\nContinue to Revilieshan 11 »


Failiiman 4 - Holy Bible [Jamaican Bible]\nSo wi fi mek shuor se Gad no pramis fi gi wi piis an res an wi en op no get it kaaz wi gilti a sopm.\nKaaz wi did ier di Gud Nyuuz priich jos laik ou di Izrel piipl dem did ier it tu. Bot di wod we priich neehn elp dem at aal at aal kaaz dem neehn biliiv laik di res a piipl dem we did ier it.\nNou wi we biliiv a-go get di kain-a piis iina wi aat we Gad gi an wi a-go get fi go iina di plies we wi kyan jos res. Jos laik wa im se, “Mi did get beks bad an mi pramis se, ‘Dem naa go get di kain-a piis iina dem aat laik we mi a-go gi mi piipl dem an dem naa go get fi go iina di plies we dem kyan jos res!’ ”. Gad se dis iivn duo wa im did a plan fi du did don aredi — Gad wok don fram di taim im mek di worl.\nKaaz im did se dis somwe bout di sevn die, “an pan die sevn im res fram aal a im wok”\nAn rait ya-so agen im se: “dem naa go get di piis we mi pramis fi gi mi piipl dem an fi res laik wa mi pramis tu.”\nSo, som piipl stil kyan get di piis iina dem aat we Gad pramis fi gi im piipl dem an fi res laik ou im pramis, bot di wan dem we did ier di Gud Nyuuz priich, dem neehn get dat, kaaz dem neva du wa dem did fi du.\nSo Gad set wan neks die agen, dat a “tide.” Wi nuo se dis a chuu, kaaz afta umoch umoch ier im mek Dievid rait dis we mi did tel unu aredi, “Ef unu ier im vais tide, du, no get aad-iez an no lisn im an no du wa im se.”\nKaaz ef Jashwa did liid di piipl dem an mek dem get fi res, Gad wudn taak bout wan neda die afta dat.\nSo jos laik ou Gad did res pan die sevn, afta im did don mek di worl, a so wan Sabat res stil de de fi Gad piipl dem.\nKaaz di wan we get fi res ou Gad mek piipl res, im did res tu an no du no wok, jos laik ou Gad did res wen im did don fi im wok.\nSo wi fi chrai aad aad fi mek shuor se wi get da kaina res de we Gad gi, so nobadi no mis di chaans fi get it kaaz dem go du di sed sitn dem we dem faada faada did du — no lisn Gad an no du wa im se dem fi du.\nNo iivn wan sitn kyan aid fram Gad! Bot evriting uopm op an im kyan si di uol a dem, an a im wi afi go ansa tu bout evriting we wi du.\nWi av wan liida fi di priis dem we a di bigis wan outa aal a di liida dem fi priis. Im go we Gad de — dat a Jiizas, Gad Bwai Pikni. So laik ou im a fi wi liida fi priis, di uol a wi we se wi biliiv iina im fi uol aan chrang chrang an gwaan biliiv siem wie.\nKaaz wi no av wan liida fi di priis dem we kyaahn andastan we wi a go chuu, an we no nuo se wi no so chrang wen wi fies notn we wi kaaz wi fi sin. Insted-a dat wi av wan we did get presha fi du aal kain-a rang sitn tu, siem laka wi — bot im neehn sin.


Aks 26 | Bible.is\n1Den Agripa se tu Paal, “Yu kyan taak fi yuself nou.” So Paal ries im an an staat taak op. Im se, 2“King Agripa, mi tingk mi wel loki tide fi get di chaans fi taak op fi miself infronta yu bout aal a wa di Juu dem se mi du, 3kaaz mi nuo se yu wel nuo bout ou di Juu dem liv an bout aal di sitn dem we dem aagyu bout. So mi a beg yu du, tek taim an lisn mi.\n4“Nou aal di Juu nuo ou mi liv fram mi a likl bwai — fram mi a likl bwai a gruo op iina mi uona konchri an iina Jeruusilem. 5Dem nuo, kaaz dem nuo mi fram lang lang taim. An ef dem waahn dem kyan tel yu ou mi liv azkaadn tu di gruup mongks wi piipl we fala di Laa tu a tii, kaaz mi a wan Farisii. 6Nou dem a joj mi kaaz mi biliiv an an a luk fi get di sitn dem we Gad pramis fi gi wi faada faada dem. 7Yu ana, a da siem pramis ya di twelv chraib a wi piipl dem a luk fi get. A dat mek dem gwaan sorv Gad nait an die. A sieka wa mi a luk fi get fram Gad mek di Juu dem a se di sitn dem we dem a se gens mi. 8Wa mek unu Juu mek op unu main no fi biliiv se Gad mek sumadi we ded kom bak alaiv?\n9“A siem so mi did biliiv se mi did afi du evriting we mi kuda du fi ort Jiizas we kom fram Nazaret. 10An a dat mi yuus tu du iina Jeruusilem. Mi neva jos get powa fram di ed priis fi lak op som a di piipl dem we biliiv, bot mi aal vuot gens dem wen dem sen dem fi ded. 11Mi ponish dem nof taim iina di Juu dem choch an chrai fi get dem fi ton we fram Jiizas an se dem no biliiv iina im no muor. Mi did so mad wid dem mi go afta dem aal iina farin konchri fi mek dem sofa.\n12“A dat mi did a go a Damaskos fa, an di ed priis dem did gi mi wan leta we gi mi di powa fi dwi'it. 13Bot yu ana, bout twelv aklak wen mi did de pan wi wie, mi si wan brait brait lait fram evn, braita dan di son kom uova mi an uova did man dem we did de de wid mi. 14Aal a wi jrap a grong, an mi ier sumadi se tu mi iina di Aramieyik langwij se, ‘Saal, Saal, wa mek yu a mek mi sofa? A ort yu a ort yuself wen yu du dat. Dat komiin laik se yu a kik gens wan shaap shaap tik.’\n15“So mi aks ‘A uu yu, Laad?’ Di Laad ansa mi se,\n16Bot git op tan op kaaz mi pik yu fi shuo miself tu yu. Mi du dat fi mek yu wan a mi sorvant fi go tel piipl bout di sitn dem we yu si an we mi ago shuo yu. 17Mi ago siev yu fram yu uona piipl an fram di piipl we a no Juu, we mi ago sen yu tu. 18Mi a sen yu tu dem so yu kyan elp dem fi si an kom outa di daaknis an kom iina di lait. An mi a sen yu fi elp dem get frii fram Sietan powa an mek Gad ruul dem laif. Da wie de dem wi ton paat a Gad piipl uufa sin im paadn kaaz dem biliiv iina im.’\n19“So King Agripa, di wan we kom fram evn we mi si iina mi vijan, mi du wa im se. 20So di fos plies mi priich a Damaskos. Afta dat mi priich iina Jeruusilem an aal uova Judiya. Mi priich tu di piipl we a no Juu tu. Mi tel dem fi ton we fram dem sin an ton tu Gad an fi du di sitn dem we shuo se dem riili sari bout dem sin. 21A dat di Juu dem ares mi fa wen mi did de iina Gad ous an a dat mek dem did a chrai fi kil mi. 22Tu da die ya Gad a elp mi an so mi tan op infronta aal a unu, weda unu impuotant ar no impuotant fi taak di chuut. Di siem ting wa Muoziz an di prafit dem did se ago apm, a di siem ting mi a se. 23Dem se di wan we Gad sen fi siev piipl did afi ded so im kuda bi di fos wan fi kom bak alaiv an fi mek piipl we a Juu an piipl we a no Juu nuo se dem kyan get siev, an da mesij de ago komiin laik lait tu dem.”\n24Wail Paal did a taak, Festos kaal out pan tap a im vais, “Paal, yu mad. Yu ed a tek yu! Yu lorn tu moch an yu ed a tek yu nou!” 25Bot Paal ansa im se, “Anarebl Festos sa, mi no mad. Wa mi a se a chuu, mi naa taak no fuulinish. 26Mi naa taak no fuulinish, kaaz di King nuo bout aal a dem sitn ya, so mi a taak tu im an naa uol notn bak, kaaz mi shuor se non a dem sitn ya no apm we im no nuo bout, kaaz dem neva apm iina wan kaana. 27King Agripa, yu biliiv wa di prafit dem rait? Mi nuo se yu biliiv.”\n28Agripa se tu Paal, “So iina no taim yu a chrai ton mi iina sumadi we biliiv iina Jiizas?”\n29So Paal ansa se, “Mi prie Gad se no onggl yu bot aal uu a lisn mi tide wuda ton jos laik mi, weda iina no taim ar aal ef it tek lang. A onggl wan ting mi no waahn, mi no waahn unu fi chien op laik mi.”\n30So di King, di govana, Borniis an aal uu did sidong de wid dem get op, 31an wen dem did a lef dem se tu dem wan aneda, “Da man ya naa du notn we im shuda get lak op fa, ar we im fi ded fa.” 32Agripa se tu Festos se, “Ef da man ya neva aks fi Siiza di ruula joj im, wi kuda let im go.”\nContinue to Aks 27 »


Aks 9 | Bible.is\n1Roun dem siem taim de, Saal stil did a chretn fi kil aaf di biliiva dem. Im go tu di liida fi di priis dem 2an aks im fi gi im leta fi kyari go gi di liida fi di Juu dem choch a Damaskos. So dat ef im fain nobadi we a fala wa Jiizas tiich, weda man ar uman, im wuda ares dem an kyari dem bak go a Jeruusilem. 3Wen dem did de pan dem wie an did nier Damaskos, aal av a sodn wan brait brait lait fram evn shain roun Saal. 4Im jrap a grong an ier sumadi se tu im se, “Saal, Saal, wa mek yu a mek mi sofa?\n5Saal aks, “A uu yu, Laad?” Jiizas ansa “Mi a Jiizas, di wan we yu a mek sofa.” 6“Git op an go iina di toun. Sumadi iin de wi tel yu wa yu mos du.”\n7Di man dem we did a chravl wid Saal tan op de bot dem did so shak, dem kudn se a wod. Dem ier di sumadi we did a taak tu Saal, bot dem neva si nobadi. 8Saal get op, bot wen im uopm im yai dem im kudn si a ting. So dem uol im an an liid im go a Damaskos. 9Fi chrii die Saal kudn si notn an im neehn nyam ar jringk notn niida.\n10Nou yu did av wan man iina Damaskos niem Ananaiyas we did biliiv iina Jiizas. Iina wan vijan di Laad se tu im se, “Ananaiyas!” Im ansa, “Yes, Laad.”\n11Di Laad se tu im se, “Go uova Juudas ous pan chriet chriit an aks fi wan man fram Taasos niem Saal. Im de de a prie 12an get wan vijan a wan man niem Ananaiyas we kom kom put im an pan im fi mek im kyan si agen.”\n13Ananaiyas se, “Bot Laad, nof piipl tel mi bout da man de an di uol iip a wikid sitn dem we im du tu yu piipl dem iina Jeruusilem. 14An im get di powa an di rait fram di ed priis fi kom dong ya kom ares enibadi we kaal pan yu niem.”\n15Bot di Laad se tu Ananaiyas se, “Gwaan! Kaaz mi pik da man ya fi sorv mi. Mi pik im fi go tel piipl bout mi, piipl we a no Juu, di king dem an di Izrel piipl dem tu. 16Mi ago shuo im umoch im afi go sofa fi fi mi siek.\n17So Ananaiyas go a di ous we Saal did de. Im go iina di ous, put im an pan Saal an se, “Breda Saal, di Laad Jiizas, di wan we yu did si wen yu did de pan yu wie a kom ya, im sen mi tu yu. Im sen mi so yu wi kyan si agen an fi mek di Uoli Spirit kom liv iina yu. 18Siem taim im a taak, som sitn we komiin laik fish skiel jrap aafa Saal yai an im kuda si agen. Den im get op an get baptaiz. 19An afta Saal get sopm fi iit, im get bak chrang agen. Saal tan a Damaskos fi kopl die wid di piipl dem we biliiv iina Jiizas. 20Saal neva wies no taim. Im staat priich siem taim iina di Juu dem choch se Jiizas a Gad Bwai Pikni. 21An aal a di piipl we ier im shak. So dem staat fi aks dem wan aneda se, “A no da siem man ya did a chrai fi kil aaf di piipl dem iina Jeruusilem we worship Jiizas? A no im kom dong ya fi ares piipl an kyari dem go baka di ed priis? 22Bot Gad gi Saal muor an muor powa fi priich. Im did a pruuv fram Gad wod se Jiizas a di wan we Gad sen fi siev piipl. An di Juu dem we liv iina Damaskos did kanfyuuz kaaz dem kudn fain notn rang wid wa im did a tiich.\n23Afta wan lang taim paas dem siem Juu de gyada op an plan fi kil Saal. 24Bot Saal did fain out bout it. Die an nait dem wach di siti giet fi si ef dem kuda kech im fi kil im. 25So wan nait som a Saal falara dem tek im an let im dong iina wan baaskit chuu wan uol iina di siti waal.\n26Wen Saal kech a Jeruusilem, im chrai fi jain op wid di piipl dem we biliiv iina Jiizas, bot aal a dem did fried a im kaaz dem neva biliiv se im did riili get siev. 27Bot Baanabas elp im. Im tek im tu di apasl dem. Im tel dem ou Saal si di Laad Jiizas wen im did a go a Damaskos, ou di Laad taak tu im, an ou im neva fried fi priich tu di piipl iina Damaskos bout Jiizas. 28So Saal tan wid di apasl dem an muuv roun wid dem iina Jeruusilem. An im neva fried fi priich tu di piipl bout Jiizas. 29Im taak bout Jiizas an riizn wid di Juu dem we taak Griik. Bot dem chrai fi kil im. 30Wen di piipl we biliiv iina Jiizas fain out se di Juu dem did a chrai fi kil Saal, dem tek im dong a Sesuriiya an sen im we go a Taasos. 31Den di choch dem we did iina Judiya, Gyalalii, an Samieriya get a briek fram di sofarieshan we dem did a go chuu fi a wail. Di choch gruo muor an muor kaaz dem di a du we de Laad waahn dem fi du an di Uoli Spirit did a wok wid dem.\n32Wail Piita did a go fram plies tu plies im go a Lida go luk fi Gad piipl. 33Im fain wan man dong de niem Ieniyas we did kripl fi iet ier an kudn get op outa im bed. 34Piita se tu im se, “Ieniyas, Jiizas Krais mek yu beta! Git op an ruol op yu bed! Siem taim Ieniyas get op. 35Evribadi we liv iina Lida an Sharon ton tu di Laad wen dem si wa apm tu im.\n36Nou yu did av wan uman we biliiv iina Jiizas we liv a Japa. Shi did niem Tabita, bot iina Griik shi niem Daakas. Shi did eva a du gud an a elp puo piipl. 37Wail Piita did de a Lida, shi tek sik an ded. Dem wash ar badi an put it iina wan opstiez ruum. 38Lida neva faar fram Japa. So wen di piipl we biliiv iina Jiizas ier se Piita did de a Lida, dem sen tuu man tu im wid wan mesij se “Ori op kum ya kwik kwik!”\n39So Piita get op siem taim an go wid dem. Wen im kech de, dem kyari im opstiez tu di ruum. Aal a di uman dem uufa ozban did ded tan op saida im a baal an a shuo im aal a di kluoz dem we Daakas yuus tu mek wen shi did alaiv.\n40Piita sen aal a dem outa di ruum. Den im go dong pan im nii an prie tu Gad. Den im ton tu di ded uman an se, “Tabita, git op!” Shi uopm op ar yai dem, an wen shi si Piita, shi sidong op. 41Im uol ar an an elp ar tan op. Den im kaal aal a Gad piipl, an di uman dem uufa ozban dem did ded tu an shuo dem se Daakas kom bak alaiv. 42Piipl aal uova Japa ier bout wa apm an ton tu di Laad. 43Piita tan a Japa fi wan gud likl wail wid Saiman, wan man we mek leda.\nContinue to Aks 10 »


Alidie wid Granmaa - Global African Storybook\nAlidie wid Granmaa\nOdongo an Apiyo did liv a toun wid dem faada. Dem luk faawod tu di alidie dem. No jos chuu skuul lak, bot bikaaz dem go vizit dem granmada. Shi did liv inna wahn fishn vilij nier wahn big liek.\nOdongo an Apiyo dem di eksaitid kaaz a did taim fi go vizit dem granmada agen. Di nait bifuor, dem pak op dem bag dem an get redi fi di lang jorni go a konchri. Dem kudn sliip an taak di uol nait bout di alidie.\nOrli di neks maanin, dem lef fi go konchri inna dem faada kyar. Dem jraiv paas di mountn dem, di wail animal dem an tii plantieshan. Dem kount di kyar dem an sing sang.\nAfta a wail, di pikni dem did taiyad an jrap asliip.\nDadi wiek op Odongo an Apiyo az dem riich inna di vilij. Dem si Nyar-Kanyaada, dem granmada, a res pan wahn mat anda wan chrii. Nyar-Kanyaada in Luo, miin se 'daata a di piipl a Kanyaada'. Shi a did wan schrang an priti uman.\nNyar-Kanyaada welkom dem inna di ous an a daans an sing aal bout di ruum kaaz shi glad. Ar granpikni dem did wel glad fi gi ar di prezent dem we dem kyar fram Toun. "Uopm fimi prezent fos," Odongo se. "Nuo, fimi prezent fos!" Apiyo se.\nAafta shi uopm di prezent dem, Nyar-Kanyaada bles ar granpikni dem inna di uol-fashan wie.\nDen Odongo an Apiyo go outta duor. Dem ron dong di botaflai dem an di bord dem.\nDem klaim di chrii dem an splash op inna di waata a di liek.\nWen it get daak dem go bak a di ous fi dina. Bifuor dem kuda don nyam, dem did a jrap asliip.\nDi neks die, di pikni dem faada jraiv bak go a Toun an lef dem wid Nyar-Kanyaada.\nOdongo an Apiyo did elp dem granmada wid di ous wok dem. Dem go kech waata an go luk faiya-stik. Dem kalek di eg dem fram di chikin an pik vejitebl fram di gyaadn.\nNyar-Kanyaada tiich ar granpikni dem fi mek saaf ugaali fi nyam wid schuu. Shi shuo dem ou fi mek kuoknat rais fi nyam wid ruos fish.\nWan maanin, Odongo kyar im granmada kou dem fi nyam graas. Dem ron go pan di nieba faam. Di faama di beks wid Odongo. Im chretn fi tek we di kou dem kaaz dem nyam im krap dem. Aafta da die de, di bwaai pikni mek shuor se dat di kou dem no get inna no chobl agen.\nPan wahn neks die, di pikni dem go maakit wid Nyar-Kanyaada. Shi did av wahn staal a sel vejitebl, shuga an suop. Apiyo did laik fi tel di kostama dem di prais a di gudz. Odongo wuda pak op di gudz dem we di kostama dem bai.\nA di en a di die dem jrink chai tii tugeda. Dem elp granmada fi kount aaf di moni we shi mek.\nBot di alidie don tuu kwik an di pikni dem did afi go bak a Toun. Nyar-Kanyaada gi Odongo wahn at an Apiyo wahn sweta. Shi pak op som fuud gi dem fi di jorni.\nWen dem faada kom bak fi dem, dem neva waahn lef. Di pikni dem beg Nyar-Kanyaada fi go wid dem bak a Toun. Shi smail an se, "Mi tu uol fi Toun. Mi a go wiet fi unu kom bak a mi vilij agen."\nOdongo an Apiyo, di tuu a dem og ar op tait-tait an se bai-bai.\nWen Odongo an Apiyo go bak a skuul dem tel dem fren dem bout konchri laif. Som a di pikni dem did fiil se laif inna Toun did gud. Di res a dem did fiil se konchri laif beta. Bot muos af aal, evribadi agrii se Odongo an Apiyo did av di bes granmada.\nTranslation: Georgette McGlashen


1 Korintiyan 1 | Bible.is\n1 Korintiyan 1\n1Da leta ya a kom fram Paal, di wan we Gad pik fi bi wan a Jiizas Krais apasl, an it a kom fram wi breda Sostoniiz tu. 2Da leta ya a fi aal a Gad piipl we de iina Korint. Gad kaal unu fi bi im piipl an di uol a unu bilang tu im, kaaz a im mek unu an Jiizas ton wan. A no jos unu wi a rait tu — wi a rait tu evribadi we se Jiizas a dem Laad laik wi. 3Mi prie se wi Faada Gad an wi Laad Jiizas Krais wi shuo unu lov iivn duo wi no dizorv it an gi unu piis iina unu aat.\n4Mi eva gi Gad tangks fi aal we im du fi unu. Kaaz unu an Jiizas Krais a wan, im shuo unu lov iivn duo unu no dizorv it. 5An kaaz unu an Jiizas kluos, Gad bles unu wid nof gud sitn. Im mek unu kyan priich im wod an im mek unu kyan andastan evriting we de de fi nuo bout im spirit. 6An sins unu kyan du dem sitn de, dat shuo se di mesij we wi did bring kom gi unu bout Krais Jiizas — a chuu sopm. 7So wail unu a wiet fi wi Laad Jiizas Krais fi kom bak notn no de we unu kuda waahn ar niid. Gad spirit don gi unu evriting. 8Jiizas wi elp unu fi gwaan tan op chrang iina wa unu biliiv til di die im kom bak fi joj di worl. So pan da die de wen unu tan op infronta im, nobadi naa go kyan se unu did a liv rang. 9Gad di wan we kaal unu fi bi wan wid im Bwai Pikni, wi Laad Jiizas Krais, aalwiez du wa im se im ago du. So unu kyan chos se im wi de de fi unu.\n10Nou iina wi Laad Jiizas Krais niem, mi a beg unu breda an sista fi tap aagyu wid unu wan aneda an plit op plit op di choch iina gruup. Unu niid fi kom tugeda an mek shuor se aal a unu tingk di siem wie an aal a unu mek op unu main fi du di siem sitn. 11Mi nuo se unu a aagyu wid unu wan aneda kaaz som piipl we liv iina Klowi ous tel mi bout it. 12Unu nuo wa mi a taak bout. Som a unu a se, “Mi a fala Paal.” Wan neda gruup a se, “Mi a fala Apalos.” Wan neks gruup a se, “Mi a fala Siifas” an wan neda gruup a se, “Mi a fala Krais.” 13Krais Jiizas, fi im badi kot op kot op iina piis? A uu ded pan di kraas fi unu? Paal? A uufa niem dem baptaiz unu iina? Paal? 14Mi tangk Gad se di onggl wan dem we mi baptaiz a Krispos an Gaiyos. Mi glad se a no mi baptaiz di res a unu. 15So non a unu kyaahn se a fi mi niem unu get baptaiz iina. 16(An mi baptaiz di piipl dem we liv iina Stefanos ous, mi no memba ef mi baptaiz nobadi els.) 17Kaaz a riili priich Krais Jiizas sen mi fi priich, no fi baptaiz piipl. An wen mi priich di Gud Nyuuz bout Jiizas mi neva yuuz no fansi wod fi chrai get unu fi biliiv, kaaz mi wudn waahn aal a wa Krais Jiizas du fi wi pan di kraas fi luuz powa.\n18Kaaz di mesij bout ou Jiizas ded pan di kraas fi wi, komiin laik fuulinish tu di wan dem we no biliiv an we ago go a el. Bot tu wi, di wan dem we siev, it shuo ou Gad powaful. 19Kaaz it rait dong se: “Mi ago shuo di piipl dem we tingk se dem waiz se aal a di sitn dem we dem tingk op, a fuulinish. An aal a di sitn dem we dem tingk sumaat, mi ago mash dem op.”\n20So den, wa unu tingk ago apm tu di piipl dem we tingk se dem waiz? Wa unu tingk dat miin fi di Laa tiicha dem? Wa unu tingk dat a se bout di piipl dem we lov aagyu bout evriting? Gad no don shuo se aal a di sitn dem we dem piipl de tingk se dem nuo a fuulinish? 21Kaaz piipl tingk se dem waiz, lef tu demself, dem wudn nuo Gad. Bot sins Gad riili waiz, im mek it so dat piipl kuda get siev ef dem biliiv di siem mesij we dem se a fuulinish. 22Di Juu dem a luk fi mirikl wok bifuo dem biliiv an di piipl dem we a no Juu, dem naa go biliiv ef di mesij we a priich no soun waiz tu dem. 23Bot yu si wi, wi priich bout ou Krais Jiizas ded pan di kraas fi siev wi. Di Juu dem beks enitaim dem ier da mesij ya an di piipl dem we a no Juu tingk se a fuulinish wi a taak. 24Bot yu si di piipl dem we Gad kaal fi bi im pikni, weda dem a Juu ar dem a no Juu, da mesij de shuo ou Gad powaful an ou im waiz. 25Kaaz di sitn dem we Gad du we di piipl dem we no biliiv tek fi fuulinish, mek muor sens dan eniting we enibadi kuda tingk a. An we dem luk pan an se a wiik Gad wiik, it chrangga dan di chrangis ting enibadi kuda du.\n26Breda an sista, tingk bout ou unu did stie wen Gad kaal unu. Muos a unu, nobadi neva tingk se unu waiz. Muos a unu nobadi neva tingk se unu kuda taak an mek piipl du wa unu se. An a onggl likl bit a unu kom fram big impuotant fambili. 27Bot Gad pik di sitn dem we piipl tingk a fuulinish so dat im kyan shiem di wan dem we tingk se dem waiz. Gad pik di sitn dem we piipl tingk wiik so dat im kuda shiem di piipl we tingk se dem chrang. 28Gad pik di wan dem we nobadi no tingk impuotant an we piipl luk dong pan. Im pik di wan dem we piipl tingk no wot notn so dat im kuda shuo di wan dem we tingk dem a sumadi se dem a riili nobadi. 29Im du dat so nobadi kyan kom tu im a buos bout ou dem waiz an ou dem impuotant. 30A Gad kaaz unu fi kluos wid Jiizas Krais. An a Jiizas mek wi kyan nuo Gad an kyan andastan sortn tingz — Gad mek wi waiz wen wi kluos wid Jiizas. An chuu wi kluos wid Jiizas, Gad tek we aal a wi sin an mek tingz rait bitwiin wi an im. An so wi a im pikni nou. 31So, mek wi fala wa rait dong iina Gad wod, “Ef nobadi ago buos bout notn, mek dem buos bout wa di Laad du fi dem.”\nContinue to 1 Korintiyan 2 »


Jiemz 2 | Bible.is\n1Mi breda an sista, sins unu se unu chos iina wi powaful Laad Jiizas Krais, unu kyaahn chriit som piipl beta dan som. 2Ef sumadi iina buosi kluoz an wan guol ring kom a unu choch, an wan puo sumadi we av aan uol kluoz kom iin tu, 3an unu chriit di wan iina fansi kluoz speshal an tel im se, “Sidong a da nais siit ya,” bot tel di puo wan se, “yu tan op uova de-so,” ar “sidong ya-so pan di fluor a mi fut,” 4ef unu du dat, no paashal unu paashal? Dat shuo se unu baiyas an a joj piipl rang.\n5Mi breda an sista, ier wa mi a se. No Gad pik di puo piipl iina di worl fi bles dem kaaz dem biliiv iina im? Im pik dem fi tek paat iina im kindom wa im pramis fi gi aal uu lov im. 6Bot unu shiem puo piipl. Tel mi sopm, no di siem rich piipl dem a presha unu an a jrag unu go a kuot ous? 7No dem siem wan a chat aal saat a torbl sitn buot di Wan we wi bilang tu gud niem?\n8A gud sitn ef unu fala di Laa we aiya dan eni ada laa, an we rait dong iina Gad wod se, “Unu fi lov unu nieba siem laik ou unu lov unuself.” 9Bot ef unu chriit som piipl beta dan som, a sin dat, unu a brok di Laa.\n10Kaaz iivn ef unu kip aal a di Laa dem an onggl brok wan, unu brok di uol a dem siem wie. 11Kaaz di siem wan we tel wi se, “No sliip wid sumadi we a no yu waif ar yu ozban,” tel wi se, “No morda.” So iivn ef wi no sliip wid sumadi we a no wi waif, ar wi ozban, bot wi morda sumadi, wi brok di uol Laa siem wie. 12Wi mos taak an gwaan laik piipl we di Laa ago joj. An a di sed Laa ago set wi frii, 13kaaz piipl we no paadn nobadi, naa go get no paadn pan jojment die. Ef unu paadn piipl unu wi get frii fram jojment.\n14Mi breda an sista, wa sens unu tingk it mek ef sumadi se dem biliiv sopm, bot no du di sitn dem we wi shuo se dem riili biliiv? Unu tingk dem kyan get siev da wie de? 15Ef unu si wan a unu breda ar sista niekid an onggri, 16no bada jos tel im se, “Gad bles yu yu ier. Mek shuor yu tan waam an kip yu beli ful.” Unu tingk dat kyan elp im ef unu no gi im notn at aal? 17A siem so ef unu se unu biliiv sopm an no av no akshan fi bak it op, wa unu se unu biliiv no wot notn — it no mek no sens.\n18Bot sumadi wi se, “Wan sumadi biliiv iina Jiizas, an wan neks sumadi du gud wok.” Bot mi wuda ansa im se, “Aarait den, shuo mi ou nobadi kyan biliiv iina Jiizas an no du gud wok, an mi wi shuo yu se mi biliiv iina Jiizas an a dat mek mi du di gud sitn dem we mi du.” 19Yu biliiv se a onggl wan Gad de — gud! Aal di diiman dem biliiv dat an chimbl.\n20Ou unu so fuul-fuul! Unu waahn mi shuo unu se, ef sumadi se dem biliiv sopm bot no av no wok fi bak op wa im se im biliiv, it no wot notn? 21Aarait, unu no memba ou Gad did tes an pruuv se faada Iebriyam did riili biliiv iina im. Iebriyam did put im bwai pikni Aizak pan di alta fi kil im an bon sakrifais gi Gad? 22So unu si se wa Iebriyam du shuo se im riili biliiv Gad. 23So it apm jos laik wa Gad wod did se, “Iebriyam biliiv iina Gad, an Gad se im eva du di rait sitn.” A so Iebriyam kom fi bi Gad fren.\n24So unu si se Gad wi se sumadi a liv rait, no jos chuu dem se dem biliiv iina im, bot kaaz dem du wa im se dem fi du. 25A di siem wie Rieyab we did sliip wid piipl fi moni, did du we rait iina Gad yai wen shi tek iin di Izrel spai dem an sen dem we wan neda wie. 26So siem laik ou di badi ded an no wot notn wen di spirit lef it, a siem so it no wot notn wen sumadi se dem biliiv iina Gad an no du di wok wa shuo se dem riili biliiv.\nContinue to Jiemz 3 »


2 Piita 3 | Bible.is\n2 Piita 3\n1Fren, dis a mi sekan leta tu unu nou. Mi rait di tuu leta dem fi memba unu bout dem sitn ya, so unu kyan tingk bout wa gud an kliin. 2Mi waahn unu fi memba we Gad prafit dem did se iina di paas. An mi waahn unu memba di sitn dem we Gad se wi fi du tu, we Jiizas Krais gi im apasl dem we de iina fi unu komyuuniti fi gi unu.\n3Fos ting fos, unu fi andastan se iina di laas die dem, piipl we mak piipl we biliiv iina Jiizas, ago kom laaf aafa unu tu. Dem waahn fi du di rang sitn dem an a dat dem galang go du! 4Dem ago se, “Im did pramis fi kom, duohn? So we im de? Wi faada faada an wi mada mada an aal a di fambili bifuo dem, dem ded an gaan, bot notn no chienj, evriting tan siem wie fram di taim di worl mek!” 5Bot dem mek op dem main fi figet se, lang bifuo dem did iivn baan Gad jos se it an di evn an di ort did mek jos so — outa waata an fram waata. 6An a siem waata did flod out an mash op di worl we did de bout wan taim. 7An a Gad siem wod a kip di evn an di ort ya nou til jojment die wen im ago bon dem op iina faiya an ponish di piipl dem we no bizniz wid wa im se.\n8Bot fren, unu no figet dis: Wen wi a taak bout Gad — wan dege-dege die komiin laik aal wan touzn ier tu im; an wan touzn ier komiin laik wan suo-so die. 9Gad no lingga wid notn we im pramis fi du laik wa som piipl maita tingk. Im jos a gwaan tek im taim wid unu kaaz im no waahn nobadi fi sofa. Wa im waahn a fi evribadi ton we fram sin an kom tu im.\n10Bot jojment die ago kom wen wi naa ekspek it — jos laik ou tiif kom. Pan da die de, evn ago disapier — braps — wid wan loud loud naiz. An evriting we mek op di yuunivors, di son, di muun, di staar an aal a dem sitn de ago bon op, an di ort an evriting we piipl du pan it ago bon op tu.\n11Sins evriting ago mash op so, a wa kaina piipl unu fi bi, iihn? Unu fi liv unu laif fi Gad. Unu fi liv kliin kliin laif 12wail unu a luk faawod fi jojment die kom an a du unu bes fi mek it kom kwik. A da die de evn ago bon op, an di yuunivors wid aal di son, muun, staar an aal a dem sitn de ago bon op tu an melt op. 13Bot wi a luk faawod fi di nyuu evn dem an di nyuu ort we im pramis wi. A de-so evribadi ago liv ou Gad waahn dem fi liv.\n14So fren, wail unu a wiet pan dis, unu fi mek shuor se unu liv rait, an no mek Gad fain no faalt wid unu. 15Memba se Gad a tek im taim so dat unu kyan get siev, jos laik wa wi gud fren, breda Paal rait an tel unu. A Gad mek im waiz so, so im kuda rait dem sitn de we im rait an tel unu. 16A di siem sitn im se iina aal a im leta dem, wen im rait bout dem sopm ya. Yu av som sitn iina im leta dem we aad fi andastan, an piipl we neva lorn bout dem an ada piipl we no diip diip iina Gad, dem tek dem sopm de an twis dem roun, siem laik ou dem twis roun ada paat a Gad wod. Bot a chobl dem a kaal dong pan demself wen dem du dem sitn de.\n17So fren, laik ou unu nuo dis aredi, wach out an no bada mek di rang we di wikid piipl dem we no bizniz wid Gad a du, kaaz unu fi chrie. Unu biliiv iina Gad chrang chrang nou, so no bada jrap aafa faam. 18Gwaan mek wi Laad Jiizas Krais we siev wi, lov unu an chriit unu gud, an unu fi gwaan lorn muo an muo bout im tu. Mi prie se im wi get di priez, tide, tumaro an fi eva! Iemen.\nContinue to 1 Jan 1 »


Nobadi kyan si Gad bot dem kyan nuo bout im. Fram Gad mek di worl, im a shuo piipl a uu im bi. Wen yu luk pan di sitn dem we im mek, yu kyan nuo se a im a riili Gad an dat a im a-go av aal di powa fi eva an eva. So nobadi kyaahn se dem neva nuo bout im.\nAn kaaz unu an Krais Jiizas kluos, fi mi Gad gweehn gi unu evriting we unu niid. An unu nuo se im wel rich, an we im av kyaahn ron out.\nDi piipl dem we tan op wan said a wach an di ruula dem did a skaan Jiizas. Dem se, “Im siev ada piipl, mek im siev imself, ef im a riili Krais.”\n“Wich wan a unu we a faada, wuda gi unu pikni wan siniek wen dem aks unu fi wan fish?


Jiemz 4 | Bible.is\n1Mi breda an sista, wa unu tingk a kaaz unu fi a waar an chries aaf unu wan aneda? No di sitn dem we iina unu aat we unu wel waahn an a fait aad aad fi get, iivn duo unu nuo se dem no rait? 2Unu waahn sitn we unu no av bot unu kyaahn get it. Unu grojful an red yai an wi iivn kil fi get wa unu waahn! Bot unu stil kyaahn get we unu waahn kaaz unu no aks Gad fi it. 3Iivn wen unu aks Gad, unu stil no get wa unu aks fa, kaaz unu a aks fi di rang riizn. Unu jos waahn dem sitn de fi big op unu ches an fi mek unu fiil impuotant.\n4Unu komiin laik piipl we sliip wid ada piipl waif an ozban! Unu no nuo se piipl we lov di worl iet Gad? So enibadi we mek di worl dem fren mek Gad dem enimi. 5Wen Gad wod se, “Di spirit we Gad put iina wi jelos bad an wel waahn wi fi kip tu Gad wan” — unu tingk se it se dat fi notn? 6Bot muo dan notn els, Gad gud an kain tu wi. A dat mek Gad wod se, “Gad kaaz buosi piipl plan fi mash op bot im gud an kain tu piipl we ombl demself.”\n7So ton tu Gad an no du notn we di devl waahn unu fi du. Tan op chrang chrang gens im, an im wi ron we fram unu. 8Jraa nier Gad, an Gad wi jraa nier unu. Sina kliin op unu laif. An unu we kyaahn mek op unu main, kliin op fi unu aat tu. 9Baal, muon, gruon, an ala. Tap kin unu tiit an staat baal. No bada fiil api, a sad unu fi sad. 10So ombl unuself infronta Gad, an du evriting we im se unu fi du an im wi big unu op.\n11Mi breda an sista, no taak bad sitn buot wan aneda! Ef unu du dat ar joj piipl an gwaan laik se Gad kyaahn paadn dem, unu a se Gad Laa no gud. An ef unu se di Laa no gud unu a gwaan laik se a unu a joj uova di Laa. 12Bot a onggl wan sumadi gi di Laa, an a im a di onggl joj. A im kyan siev piipl an im kyan sen dem go ded tu. So uu unu tingk unu bi fi a joj nobadi?\n13Nou lisn tu mi, aal a unu we se, “Tide ar tumaro wi ago wok fi wan ier iina da toun ya, ar iina da toun de an mek som moni.” 14Bot wa unu nuo buot tumaro? Unu no iivn nuo ou unu laif ago go tumaro. Unu laif komiin jos laik fag. Di fag kom dong fi likl bit, an den az di son kom out so, di fag jos disapier. 15So a no so unu fi taak. Unu fi se, “Ef di Laad waahn wi fi du dis, ar ef di Laad waahn wi fi du dat, den wi wi liv an du dis, ar du dat.” 16Bot unu a buos an a brag bout fi unu plan dem, an fi a buos dem wie de no gud — a wikidnis dat. 17So enibadi we nuo di rait sitn we dem fi du an no du it, a sin dem a sin.\nContinue to Jiemz 5 »


Revilieshan 12 | Bible.is\n1Den mi si wan powaful sain iina evn: wan uman we luk laik shi av aan di son — rap roun ar laik ar kluoz, an di muun anda ar fut an wan kroun pan ar ed wid twelv staar. 2Di uman did av biebi iina beli. An shi did a chogl fi push out ar Biebi. An shi baal out wen biebi pien laik ar. 3Den mi si wan neks powaful sain iina evn: wan big big red jragan we av sevn ed an ten aan, an sevn kroun pan im ed dem. 4Im yuuz im tiel an jrag dong wan outa evri chrii staar we iina di skai an fling dem dong a ort. Di jragan tan op infronta di uman we did bout fi av ar biebi, so dat im kuda nyam aaf ar pikni az im baan. 5Shi av waan bwai biebi. Ar biebi ago ruul aal a di piipl dem iina di worl. A im ago ron tingz an im naa go tek piti pan non a im enimi dem. An bifuo yu kuda kwint, ar pikni get tek op iina evn an go sidong pan Gad chuon. 6Di uman ron we go a wan plies we Gad set op fi ar, faar faar we nobadi no liv. A de-so shi ago get luk aafa fi wan touzn, tuu onjrid an siksti die.\n7Den waar brok out iina evn. Maikal an di ienjel dem we im liid fait gens di jragan an di jragan an fi im ienjel dem fait bak. 8Bot di jragan did tuu wiik, so im kudn win an im kudn tan a evn. 9Di powaful jragan — di uol siniek we did de bout fram wie bak wen, we dem kaal di devl, ar sietan, we chrik di uol worl fi sin gens Gad, im an im ienjel dem get fling dong a ort.\n10Den mi ier sumadi iina evn a baal out loud loud se: “Di taim kom nou wen fi wi Gad ago siev im piipl dem. Nou im ago tek im powa an ruul kaaz a im a king. Nou Krais Jiizas ago ruul uova di worl. Kaaz di devl we yuuz tu tan op infronta Gad die an nait an tel lai pan wi breda an sista dem get kik outa evn. 11Gad piipl biit di devl an no gi'iin tu di sitn dem we im waahn dem fi du, kaaz dem neva tap biliiv iina Jiizas we did gi op im laif pan di kraas fi dem. An dem neva tap pred di Gud Nyuuz bout Jiizas. An dem neva lov dem laif so moch dat dem wuda fried fi ded. 12So evribadi iina evn, unu fi api! Bot aal uu liv pan di ort an piipl we de a sii, chobl fu'unu, kaaz di devl gaan dong tu'unu! Im beks bad — beks til im tempa a bwail uova, kaaz im nuo se im taim shaat.”\n13Wen di jragan si se im get fling dong a ort, im staat ron dong di uman we did av di bwai biebi. 14Sumadi gi di uman tuu wing laik wan powaful iigl, so shi kuda flai go a di plies we Gad set op fi ar — faar faar we nobadi no liv. A de-so shi ago get luk aafa fi chrii an a aaf ier, we di jragan kyaahn du ar notn. 15Den di jragan pit out wan uol iip a waata, laik wan riva, outa im mout fi chrai wash we di uman. 16Bot di grong uopm op an tek iin di flod waata we di jragan pit outa im mout. 17Den di jragan get beks wid di uman — beks til im tempa a bwail uova. So im go we fi go mek waar gens ar ada pikni dem — di wan dem we du we Gad se dem fi du, an we biliiv evriting bout Jiizas. 18Den di jragan go tan op pan di biich.\nContinue to Revilieshan 13 »


Ifiijan 6 | Bible.is\n1Nou, az fi unu pikni, unu bilang tu di Laad, so unu fi du wa unu mada an faada tel unu fi du. Du it, kaaz a di rait sitn dat, an a dat Gad waahn unu fi du. 2It rait dong iina Gad wod se, “Rispek unu faada an unu mada.” (Da ruul ya, a di fos ruul fram Gad we av wan pramis tai tu it). 3“Ef unu du dat, evriting ago aarait wid unu an Gad wi mek unu liv api pan di ort fi wan lang lang taim.”\n4Yu si aal a unu faada, no man-anggl, an bada bada unu pikni dem an mek dem beks. Wa unu fi du a tek kier a dem an tiich dem fi liv di wie ou di Laad waahn dem fi liv.\n5Unu si unu we a sliev, unu fi rispek unu maasta an du we dem waahn unu fi du. Unu fi sorv dem wid aal a unu aat, siem laik ou unu wuda du we Krais Jiizas waahn unu fi du. 6Unu fi du wa dem tel unu se unu fi du. Du it no onggl kaaz dem a wach unu an unu waahn dem fi tingk se unu a du gud. Bot du it kaaz unu a Krais Jiizas sliev, an unu nuo we Gad waahn unu fi du. 7Unu aat fi api wen unu a du unu wok, jos laik se unu a du it fi di Laad, no fi piipl. 8Memba se Gad gweehn pie evribadi fi we dem du, sliev ar no sliev.\n9An aal a unu we av sliev, unu fi chriit unu sliev dem gud. Unu no fi chretn dem, kaa memba se unu an unu sliev av di siem maasta iina evn, an im no paashal wid nobadi.\n10Dis a di laas sitn we mi a se: unu an di Laad kluos, so mek im powa mek unu chrang. 11Siem laik ou suoja put aan dem speshal kluoz fi elp protek demself, a siem so unu fi put aan unu aami kluoz dem we Gad gi unu. Da wie de, unu kyan fait di devl wen im kom gens unu wid im wikid chrik dem. 12Kaaz wi iina wan fait, bot a no naamal sumadi wi a fait gens. Nuo! Wi a fait gens som wikid spirit iina di skai we av di powa an di rait fi ruul iina da taim ya we daak laik nait. 13So unu fi put aan aal a unu aami kluoz dem we Gad gi unu fi protek unuself. Da wie de enitaim di devl kom chrai fi wok im chrik pan unu, unu wi kyan tan op chrang gens im. Unu wi fait im til im no av no fait lef iina im. An wen unu don fait im, unu wi stil tan op chrang. 14Unu wi tan op chrang wen unu faasn di chuut roun unu laik wan belt roun unu wies, wen unu du di sitn dem we rait iina Gad yai so dem kyan protek unu laik ou suoja aiyan ves protek dem ches. 15Unu wi tan op chrang wen unu put aan di Gud Nyuuz we gi piipl piis iina dem aat siem laik ou unu put aan unu suoja shuuz pan unu fut dem. 16An pan tap a aal a dat, mek wa unu biliiv protek unu siem laik ou suoja shiil out di faiya aro dem we dem enimi shuut aafa dem. 17An mek di fak se unu nuo se Gad siev unu protek unu siem laik ou suoja elmit protek dem ed fram dem enimi. An uol aan tait pan di suod we di Uoli Spirit gi unu, dat a Gad wod. 18An evri taim unu a prie, mek di Uoli Spirit liid unu. An no mata wa, no tap aks Gad fi elp unu an aal a im piipl iina evriting. Nou dat unu nuo aal a dem sitn ya, wach out an kip unu yai dem waid uopm aal di taim.\n19Prie fi mi tu. Prie se Gad wi elp mi an tel mi di rait wod fi se. Prie se mi wi no fried evri taim mi uopm mi mout fi tel piipl di siikrit mesij bout di Gud Nyuuz, 20kaaz a dat Krais Jiizas pik mi an mek mi wan a im apasl fa. An a dat dem lak mi op iina prizn fa. So prie se mi wi priich di Gud Nyuuz di wie ou mi fi priich it an no fried a notn.\n21Taikikos mi gud gud breda an paadi iina di Laad wok, wi tel unu evriting bout mi so unu wi nuo ou mi a du. 22A dat mi sen im tu unu fa, so unu wi nuo ou tingz a go wid wi, an so dat wa im tel unu wi elp mek unu api. 23Mi prie se Faada Gad an wi Laad Jiizas Krais wi elp aal a unu we chos iina im liv iina piis an lov unu wan aneda. 24Yu si aal uu lov wi Laad Jiizas Krais, mi prie se unu wi si ou Gad lov unu, iivn duo wi no dizorv it.\nContinue to Filipiyan 1 »